25 ta' Diċembru: It-Twelid ta' Sidna Ġesu' Kristu

Verżjoni Vidjo:

It-Twelid ta' Sidna Ġesu' Kristu

"Meta waslet il-milja taż-żminijiet, Alla bagħat lil Ibnu, imwieled minn mara, imwieled taħt il-liġi, biex jifdi lil dawk li kienu taħt il-liġi, biex ikollna l-adozzjoni." –

Galatin 4:4-5

IT-TWELID TA' SIDNA ĠESÙ KRISTU

Tagħrif:

Il-Messija kien ilu mwiegħed sa minn mijiet ta' snin.

Kienet ta' preparazzjoni għalih l-għażla ta' poplu, li sar il-poplu ta' Alla.

Ħabbruh il-Profeti.

Xtaquh l-poplu magħżul, speċjalment meta ħass ruħu magħfus mill-ġnus barranin.

Meta, imbagħad, waslet il-milja taż-żminijiet, il-Mulej twieled minn mara jisimha Marija.

Għalkemm miżżewġa ma' Ġużeppi, raġel ġust, hi baqgħet verġni fit-twelid tal-Iben waħdieni tagħha, għax dak li sar fiha kien opra tal-Ispirtu s-Santu.

Fi twelidu, fil-faqar ta' għar ġo Betlem, l-ewwel ma għarfuh kienu r-rgħajja.

Imma hu ġie għall-bnedmin kollha, fqar u għonja bla differenza ta' xejn.

Minn dakinhar ta' twelidu, id-dinja bdiet tisma' s-sejħa ħalli timxi warajh.

Il-poplu Lhudi ma baqax waħdu bħala l-poplu ta' Alla.

Bdiet isseħħ il-fidwa tal-bnedmin kollha, ta' kull lewn, ta' kull razza, u ta' kull żmien.

Il-25 ta' Diċembru kienet il-ġurnata li fiha d-dinja Rumana kienet tiċċelebra t-twelid tax-xemx, għax f'dak iż-żmien tas-sena l-ġurnata terġa' tibda titwal.

L-Insara għażlu din il-ġurnata biex fiha jiftakru u jifirħu bit-twelid ta' Ġesù Kristu: ix-Xemx ta' dejjem u d-Dawl ta' kull bniedem.

Il-ferħ tal-Milied, it-tiżjin tat-toroq, ir-rigali li nagħtu lil xulxin suppost li huma sinjali li jfakkruna li Ġesù Kristu twieled ġewwa fina u qed jgħix fil-qalb tagħna.

Flimkien mar-rigali, in-Nisrani jwassal 'il Kristu bil-kelma u bl-imġiba, u b'messaġġ li jibqa' jinħass għal wara l-Milied ukoll.

Ħsieb

Dan li ġej huwa qari mid-Diskorsi tal-Papa San Ljun il-Kbir bit-titlu 'Agħraf, o Nisrani, l-kobor tiegħek!':

Għeżież, illum twieled is-Salvatur tagħna; ejjew nifirħu.

M'huwiex sewwa li wieħed isewwed qalbu fejn hi mwielda l-ħajja, dik il-ħajja li qerdet il-biża' tal-mewt u mlietna bl-hena tal-ħajja ta' dejjem.

Ħadd m'hu se jkun imċaħħad minn sehmu f'din ix-xrara ta' hena li għalih kulħadd xorta waħda hu msejjaħ: għax Sidna, li qered id-dnub u l-mewt, bħalma 'l ħadd minna ma sab nieqes mill-ħtija hekk ġie biex jeħles lil kulħadd.

Jithenna l-qaddis għax wasal għall-premju.

Jifraħ il-midneb għax hu mistieden għall-maħfra.

Jieħu r-ruħ il-pagan għax isejjaħ għall-ħajja.

Għax l-Iben ta' Alla, fil-milja taż-żminijiet, kif fassal Alla fil-pjan għoli tiegħu li ħadd ma jista' jiflih, sar bniedem biex jerġa' jħabbeb il-bnedmin mal-ħallieq tagħhom, u hekk ix-xitan, li bih daħlet il-mewt fid-dinja, jintrebaħ bis-saħħa ta' dik l-istess natura li biha hu kien ħareġ rebbieħ.

Għalhekk, aħna jeħtieġ li ninżgħu l-bniedem il-qadim bl-għemejjel tiegħu; u, ladarba issa ksibna sehem fit-tnissil ta' Kristu, irridu niċħdu l-għemejjel tal-ġisem.

Agħraf, o Nisrani, il-kobor tiegħek; int, li sseħibt ma' Alla fin-natura tiegħu, la terġax taqa' fil-post baxx ta' dari b'ħajja mhix xierqa.

Ftakar ta' liema ras u ġisem int membru.

Żomm f'moħħok li inti nqtajt minn taħt is-setgħa tad-dlamijiet u għaddejt fid-dawl u s-saltna ta' Alla.

Bis-Sagrament tal-Magħmudija sirt tempju tal-Ispirtu s-Santu; qis li Spirtu hekk qaddis li jgħammar fik ma tkeċċihx minnek b'għemejjel ħżiena u tintelaq mill-ġdid taħt il-jasar tax-xitan: għax il-ħlas tal-fidwa tiegħek hu d-demm ta' Kristu."

U int, wellidt lil Ġesù f'qabek u f'ħajtek?

Neħħejt id-dlamijiet tad-dnub bis-Sagrament tal-Qrar biex tkun tista' tilqa' ġewwa fik lid-Dawl ta' dejjem fit-Tqarbin Imqaddes?

Se tkompli tgħix b'tali mod li l-Milied tkun tista' tkompli tiċċelebrah is-sena kollha għax il-Mulej se jkompli jgħix f'qalbek waqt li inti tgħix ħajja li togħġob lilu?

Talba

O Alla, li ta' kull sena tferraħna fl-istennija tal-fidwa tagħna, agħmel li aħna, bħalma nilqgħu bil-ferħ lil Ibnek il-waħdieni, Feddej tagħna, hekk ukoll jistħoqqilna narawh bla biża' meta jiġi b'Mħallef tagħna.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

A short version of the Film 'The Nativity Story':

Nota: It-Tagħrif dwar din il-festa tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64edb98f50', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


28 ta' Diċembru: Il-Qaddisin Innoċenti Martri

Verżjoni Vidjo:

Il-Qaddisin Innoċenti Martri

"Kristu, li twieled għalina, żejjen lill-Innoċenti martri bil-kuruna tal-glorja: ejjew nadurawh. ...

Dawn kienu mifdijin minn fost il-bnedmin, l-ewwel frott għal Alla u għall-Ħaruf: huma bla tebgħa quddiem it-tron ta' Alla." –

Antifoni mil-Liturġija tas-Sigħat tal-Festa tal-Qaddisin Innoċenti Martri

IL-QADDISIN INNOĊENTI MARTRI

Tagħrif:

Fit-tieni kapitlu tal-Vanġelu skont San Mattew, insibu li malli s-Sultan Erodi l-Kbir li taħtu twieled Ġesù, għaraf li kien ġie ngannat mill-Maġi, xegħel b'rabja kbira, u minnufih ordna l-massakru tat-tfal subien ta' taħt is-sentejn f'Betlem u fl-inħawi ta' madwar.

Hu bbaża l-kalkoli tiegħu fuq id-dati li kien ġabar minn fomm il-Maġi.

Il-maġġoranza tal-kommentaturi jgħidu li n-numru tat-tfal innoċenti martri ma kienx jgħodd iżjed minn 25.

Din il-festa nsibuha tiġi ċċelebrata fil-Knisja sa mis-seklu ħamsa, u mis-seklu sitta 'l quddiem il-jum tal-Festa sar it-28 ta' Diċembru.

Dawn il-vittmi innoċenti huma meqjumin bħala "martri," iżda mhux bħala martri ordinarji.

Huma mhux biss mietu għal Kristu, iżda minflok Kristu.

Ħsieb

Dan li ġej huwa qari mid-Diskorsi tal-isqof San Quodvultdeus bit-titlu 'Għadhom anqas jafu jitkellmu, u diġà qegħdin jistqarru 'l Kristu':

"Twieled it-tifel, tarbija ċkejkna, li hu s-Sultan il-Kbir.

Il-kewkba wasslet lill-maġi ħdejh mill-bogħod; u ġew jaduraw lil dak li għalkemm mindud f'maxtura iżda jsaltan fuq is-smewwiet u fuq l-art.

Il-maġi xandru t-twelid tas-Sultan, u Erodi tħawwad.

Ried joqtlu biex ma jitlifx is-saltna.

Kieku emmen fih, kien jista' jserraħ rasu mis-saltna tiegħu tal-art, u kien isaltan għal dejjem fil-ħajja l-oħra.

Għaliex beżżgħetek, Erodi, l-aħbar tat-twelid tas-Sultan?

Hu ma ġiex biex ikeċċi lilek, imma biex jegħleb lix-xitan.

Int ma fhimt xejn minn dan, u għalhekk tħawwadt u wrejt il-qilla tiegħek; biex teqred lil dak il-wieħed li fittixt, sirt aħrax u qtilt dawk it-trabi kollha!

Ebda ħniena ma ħassejt għall-ommijiet u l-missirijiet jibku u jolfqu minħabba l-qtil ta' wliedhom, anqas għat-trabi tagħhom iwerżqu u jixhru.

Fnejt il-ħajja tat-tfal, għax il-biża' fnielek qalbek; mingħalik se tgħix ħajja twila jekk il-ħsieb tiegħek iseħħ, int li ridt teqred lill-istess Ħajja.

Kemm hu kbir id-don tal-grazzja!

X'merti kellhom it-trabi biex jaqilgħu grazzja ta' rebħa bħal din?

Għadhom ma jafux jitkellmu, u ġa qegħdin jistqarru 'l Kristu.

Għadhom bla ħila li jxejjru jdejhom u jitqabdu, u ġa qegħdin ixejjru l-palma tar-rebħa."

U xi ngħidu għall-eluf ta' trabi li jinqatlu bl-abort?

Forsi dawn m' humiex it-trabi innoċenti ta' żminijietna?

U int, għaqli/ja biżżejjed biex tkun minn ta' quddiem li titkellmu favur il-ħajja sa mit-tnissil tagħha fil-ġuf għax taf lit-tarbija m'għandhiex vuċi ħlief tiegħek?

Titlob biex jitwaqqaf l-abort u ma jiġix introdott f'pajjiżna?

Tgħin u tagħti s-sapport tiegħek lill-Fundazzjonijiet Favur il-Ħajja li jaħdmu ma' nisa b'diffikultà fit-tqala u problemi oħra li jistgħu jkunu ta' theddida kemm għall-omm kif ukoll għat-tarbija?

Talba

O Alla, f'dan il-jum it-Trabi Innoċenti martri xandru t-tifħir tiegħek mhux bil-kliem iżda bil-mewt tagħhom: agħmel li l-fidi li nistqarru b'fommna nuruha wkoll fl-imġiba ta' ħajjitna.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar din it-tifkira tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64edb96222', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


23 ta' Frar: San Polikarpu

Verżjoni Vidjo:

San Polikarpu

"Lill-Anġlu tal-Knisja li hemm fi Żmirna iktiblu hekk: 'Dan jgħidlek dak li hu l-Ewwel u l-Aħħar, li kien mejjet u reġa' ħaj: 'Jiena naf it-taħbit u l-faqar tiegħek għad li inti għani.

Ibqa' fidil sal-mewt, u jiena nagħtik il-kuruna tal-ħajja.

Tibżax minn dak li jkollok issofri: ara, id-demonju se jixħet lil xi wħud minnkom fil-ħabs biex iġarrabkom.'" –

Antifona mil-Liturġija tas-Sigħat tal-Festa ta' San Polikarpu

SAN POLIKARPU

Isqof u Martri

59 – 155

Tagħrif:

L-atti awtentiċi ta' dan il-martri famuż kienu miktuba mill-Knisja ta' Żmirna u huma dokument importanti fl-istorja tal-knisja tal-bidu.

San Polikarpu kien żagħżugħ meta ġie mgħammed minn San Ġwann l-Evanġelista u sar dixxiplu tiegħu f'madwar is-sena 80.

Meta kellu 37 sena, ġie kkonsagrat Isqof ta' Żmirna, minn San Ġwann stess, probabbilment qabel ma kien eżiljat f'Patmos, fis-sena 96.

Polikarpu mexxa l-Knisja ta' Żmirna għal 70 sena, u fost id-dixxipli tiegħu nsibu lil San Irenew u lill-kittieb Papija.

San Irenew ħalla miktub li San Polikarpu kien jaf personalment lil San Ġwann u lill-oħrajn li kienu raw lill-Mulej.

Waħda mill-avvenimenti kbar f'ħajtu, kienet li f'madwar is-sena 155, meta kellu iktar minn 96 sena, ftit qabel ma miet, mar Ruma biex f'isem il-Knisja tal-Lvant jiddiskuti mal-Papa San Aniċetu, it-twaqqif tal-jum tal-festa tal-Għid il-Kbir, u ddeċidew li ż-żewġ Knejjes jiċċelebraw l-Għid għal rashom, skont l-użanzi rispettivi tagħhom.

Taħt l-imperaturi Lucius Virus u Marcus Aurelius, il-qaddis kien arrestat u meħud quddiem il-prokonslu.

San Polikarpu kien miġjub quddiem Kwadratu li kien Prokonslu tal-Asja, u kkundannah għall-mewt billi jaħarquh.

Meta ġie mitlub biex jiċħad lil Ġesù, wieġeb:

"Jien ili 86 sena li sirt nafu, ħabbejtu u servejtu, u Hu qatt ma naqasni.

Kif nista' niċħdu issa!"

Talli ma riedx jiċħad lil Kristu, hu kien ikkundannat għall-mewt billi kien mitfugħ fin-nar.

L-awturi tal-atti tiegħu, li jgħidu li kienu xhieda ta' dak li kitbu, isemmu l-fatt li l-fjammi tan-nar ma messewhx, imma ffurmaw bħal arkata fuq rasu.

Minħabba f'hekk Polikarpu kien maqtul bix-xabla.

Il-mewt tiegħu ġrat fit-23 ta' Frar, għall-ħabta tas-sena 166.

Ġismu ġie maħruq, imma xi għadam tiegħu nġabar b'devozzjoni mill-Insara u llum jinsab ppreservat fil-knisja ta' San Ambrogio in Massimo, f'Ruma.

San Polikarpu hu wieħed mill-Padri Appostoliċi.

Ir-rakkont tal-martirju tiegħu, l-ittra tiegħu lill-Filippin u l-ittra li San Injazju ta' Antjokja kitiblu, huma fost l-aktar dokumenti prezzjużi tal-knisja bikrija.

Ħsieb

Qari minn Ittra tal-Knisja ta' Żmirna fuq il-martirju ta' San Polikarpu:

"Meta kollox kien imħejji għall-ħuġġieġa, Polikarpu neża' ħwejġu, ħall il-ħżiem, u għamel kif seta' biex ineħħi wkoll il-qorq minn riġlejh, ħaġa li ma kienx jagħmilha qabel, għax l-Insara kollha kienu dejjem bl-imħatra bejniethom min jersaq lejh u jmissu l-ewwel; għax, sa minn qabel ma ħa l-martirju, kien bniedem imżejjen b'kull tjieba minħabba l-qdusija ta' ħajtu.

Fejn kien qiegħed issa, kellu madwaru dak kollu li kien tħejja għall-ħuġġieġa.

Resqu fuqu, u riedu jsammruh bl-imsiemer, iżda hu qalilhom:

'Ħalluni hekk; min tani l-grazzja li mmut maħruq, jgħinni wkoll biex nibqa' fin-nar b'qalbi fis-sliem, bla ma jkun hemm għalfejn issammruni.'

Għalhekk ma waħħluhx bl-imsiemer, imma rabtuh biss.

Tahom idejh wara dahru, u rabtuh.

Kien qisu barri sabiħ mill-merħla l-kbira lest għas-sagrifiċċju, bħal vittma li togħġob imħejjija għal Alla.

Refa' għajnejh 'il fuq lejn is-sema, u qal:

'Mulej Alla li tista' kollox, Missier ta' Ġesù Kristu, Ibnek l-għażiż u l-imbierek li ġie fostna u għarrafna min int, inti Alla tal-anġli u tal-qawwiet, Alla tal-ħlejjaq kollha u tal-ġusti kollha li jgħixu quddiemek.

Tkun imbierek, Mulej, għax inti għoġbok li llum, f'din is-siegħa, flimkien mal-martri nieħu sehem fil-kalċi ta' Kristu Ibnek, biex bl-Ispirtu s-Santu nikseb il-qawmien tar-ruħ u l-ġisem għall-ħajja ta' dejjem li ma titħassarx.

Ilqagħni magħhom illum quddiemek, bħal sagrifiċċju ta' offerta sabiħa li togħġbok, kif inti stess ħejjejtu, kif urejtni sa minn qabel li kellu jsir u issa qiegħed tagħmel li jseħħ, o Alla tas-sewwa li ebda gidba ma hemm fik.

Għalhekk infaħħrek, imbierkek u nigglorifikak għal dak kollu li għamilt miegħi, b'Ibnek il-għażiż Ġesù Kristu, ir-ragħaj etern tagħna mis-sema; permezz tiegħu, tingħata glorja lilek, miegħu u mal-Ispirtu s-Santu, issa u għal dejjem ta' dejjem.

Ammen.'

Wara l-'Ammen' li biha għalaq it-talba, taw in-nar lill-ħuġġieġa.

Kif in-nar beda jikber u jogħla, rajna quddiemna dehra tal-għaġeb.

Alla żammna sa dak il-ħin biex nistgħu naraw dik id-dehra u ngħidu lill-oħrajn b'kulma ġara.

Għax in-nar infetaħ qisu ark, u sar donnu l-qlugħ ta' dgħajsa fir-riħ, bil-ġisem tal-martri f'nofsu.

U kif kien hekk fin-nofs, kont tistħajlu mhux laħam mixwi, imma ħobża misjura, jew bħal deheb u fidda jleqqu fil-forġa.

U riħa tassew tfuħ li xammejna kienet qisha inċens jew xi fwieħa prezzjuża.

'Missier ... jien imbierkek, talli ħaqqni din il-ġurnata u din is-siegħa.'

U inti, lest/a tibqa' leali lejn Ġesù f'kull ċirkustanza ta' ħajtek, anki jekk ikollok iġġarrab xi forma ta' martirju mingħand dawk li jagħmlulek il-ħajja diffiċli għax inti ta' Kristu?

Talba

Alla tal-ħolqien kollu, li għoġbok tagħti lill-Isqof San Polikarpu post qalb il-martri, agħtina li bl-interċessjoni tiegħu li waqt li naqsmu miegħu fil-kalċi ta' Kristu, aħna nqumu għall-ħajja eterna bl-għajnuna tal-Ispirtu s-Santu.

Mulej, in-nar ta' mħabbtek mela l-martri San Polikarpu bil-kuraġġ.

Il-Vanġelu neħħielu kull biża' tal-mewt.

Agħti l-poplu tiegħek il-grazzja li jħobb bħal ma ħabb hu, li jgħix bħal ma għex hu, u li jmut għall-fidi.

Bi Kristu Sidna.

Ammen.

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64edb9562a', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


23 ta' Diċembru: San Ġwann ta' Kety

Verżjoni Vidjo:

San Ġwann ta' Kety

"Iġġieled kontra l-iżbalji, imma agħmilha b'mod tajjeb, bil-paċenzja, bil-ġentilezza u bl-imħabba.

Il-ħruxija tagħmel ħsara lil ruħek u tħassar l-aħjar kawża." –

San Ġwann ta' Kety

SAN ĠWANN TA' KETY

Saċerdot

1390 – 1473

Tagħrif:

San Ġwann twieled fir-raħal ta' Kety, Djoċesi ta' Krakovja, il-Polonja, fit-23 ta' Ġunju 1390.

Hu studja fl-Università ta' Krakovja minn fejn ordna saċerdot, u wara sar professur tat-teoloġija.

Għallem għal bosta snin fl-Università ta' Krakovja; imbagħad l-għira ta' xi wħud minn sħabu pperswadiet lis-superjuri tiegħu biex jibagħtuh bħala kappillan tal-parroċċa ta' Ilkusi.

Iżda wara xi tmien snin raġa mar Krakovja jgħallem l-Iskrittura fl-Università fejn baqa' sakemm miet.

San Ġwann kien qaddis tipiku: kien bniedem ta' fidi safja, twajjeb, umli, ġeneruż, dejjem ferħan iżda serju, u mimli mħabba lejn għajru tant li wasal li ta' ġidu kollu lill-foqra.

B'xewqa li jmut martri, għamel pellegrinaġġ fl-Art Imqaddsa biex jipprietka fost il-Musulmani.

F'ħajtu għamel erba' pellegrinaġġi għal Ruma bil-mixi, iġorr ħwejġu fuq dahru.

San Ġwann miet fi Krakovja lejliet il-Milied tal-1473.

Ikkanonizzah il-Papa Klement XIII fl-1767.

Ħsieb

Dan hu dak li qal il-Papa Klement XIII dwar San Ġwann ta' Kety:

"San Ġwann kien ta' eżempju mill-isbaħ għall-professuri tal-Università, kien ispirazzjoni ta' dedikazzjoni kompleta fid-doveri tiegħu u fit-tagħlim. ...

Barra mill-umiltà kbira li kellu, kien sempliċi qisu tifel.

Kuljum wara li jkun għallem kien jibqa' sejjer dritt il-knisja u jqatta' sigħat sħaħ jitlob quddiem Ġesù fl-Ewkaristija."

Il-kelma "universitas" għandha l-idea ta' ġabra fimkien ta' kollox, jiġifieri tas-suġġetti u d-dixxiplini kollha, u l-idea tal-komunità.

Ma tistax tgħix tassew mingħajr ma tgħolli r-ruħ u l-moħħ lejn l-għerf u t-tagħlim, mingħajr ix-xewqa li wieħed jgħolli 'l fuq il-ħsieb u l-konoxxenza tiegħu.

Ir-riċerka trid issir flimkien, waqt li tistimola interessi tajbin komuni, li wieħed jaqsam ukoll mal-oħrajn.

Din hi l-karatteristika universali tal-università, karatteristika li qatt ma tieqaf milli tinkludi fiha lil kulħadd u lil kull suġġett possibbli.

Ir-riċerka tat-tajjeb, infatti, hija ċ-ċavetta biex wieħed jirnexxi fl-istudji tiegħu, l-imħabba hija l-ingredjent li jagħti t-togħma lit-teżori kollha tal-għerf u tat-tagħlim u b'mod partikulari lid-drittijiet tal-bniedem u tal-popli.

Il-Papa Franġisku, fid-diskors tiegħu tas-7 ta' Lulju 2015, fil-Laqgħa mad-Dinija tal-Iskola u l-Università, qal dan:

"Hemm riflessjoni li tolqot lilna lkoll: familji, skejjel, għalliema: kif nistgħu ngħinu liż-żgħażagħ tagħna biex ma jħarsux lejn id-diploma tal-università bħala ċertifikat li jagħmilhom xi ħaġa aktar minn ħaddieħor, bħala xi ħaġa li tfisser 'aktar flus,' prestiġju soċjali.

Le, dawn ma jfissrux hekk.

Kif nistgħu ngħinuhom biex jagħrfu li din it-tħejjija hi sinjal ta' responsabbiltà akbar quddiem il-problemi tal-lum, quddiem il-ħtieġa tal-għajnuna lill-aktar foqra, quddiem il-ħtieġa tal-ħarsien tal-ambjent?

Lilkom illum, lili, lil kulħadd, aħna mitlubin biex b'urġenza nfittxu naħsbu, nfittxu niddiskutu dwar is-sitwazzjoni attwali tagħna – u ngħid urġenti -; li nsibu l-kuraġġ naħsbu dwar liema tip ta' kultura rridu jew nippretendu li jkollna, mhux biss għalina imma wkoll għal uliedna u għan-neputijiet tagħna.

Din l-art irċevejnieha b'wirt, bħala don, bħala rigal.

Nagħmlu tajjeb nistaqsu lilna nfusna:

Kif irridu nħalluha?

Liema toroq irridu nimmarkaw bihom l-eżistenza tagħna?

Għal liema raġuni aħna ġejna f'did-dinja?

Għal liema għan ġejna f'dil-ħajja?

Għal liema għan naħdmu u nissieltu?

Għalfejn qed nistudjaw?

L-Ispirtu s-Santu jispirana u jakkumpanjana għax Hu kien li sejħilna, stedinna, tana l-opportunità u fl-istess waqt, tana r-responsabbiltà li nagħtu l-aħjar tagħna.

Jalla jagħtina l-qawwa u d-dawl li għandna bżonn.

Hu l-istess Spirtu li fl-ewwel jum tal-ħolqien kien jittajjar fuq l-ilmijiet biex jittrasformahom, mehdi li jagħti l-ħajja.

Hu l-istess Spirtu li lid-dixxipli tahom il-qawwa fil-Pentekoste.

Hu l-istess Spirtu li ma jabbandunana qatt u jitwaħħad magħna biex insibu modi ta' ħajja ġdida.

Jalla jkun Hu l-kumpann tagħna u l-gwida tagħna tul il-vjaġġ."

Talba

San Ġwann ta' Kety, inti kont il-professur li għamilt il-ħajja tiegħek studju fil-qdusija, nitolbuk tinterċedi għall-professuri, l-għalliema u dawk kollha li għandhom x'jaqsmu mal-edukazzjoni tal-ġenerazzjonijiet ta' għada.

Ħa jkollhom l-għajnuna tal-Ispirtu s-Santu biex iwasslu dak id-Dawl u l-Għerf vera lill-istudenti.

Bi Kristu Sidna.

Ammen.

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64edb95df9', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


22 ta' Diċembru: Santa Franġiska Saveria Cabrini

Verżjoni Vidjo:

Santa Franġiska Saveria Cabrini

"Afdaw f'Alla dejjem u tkunu xhieda ta' għeġubijiet." ~

Santa Franġiska Saveria Cabrini

SANTA FRANĠISKA SAVERIA CABRINI

1850 – 1917

Tagħrif:

Franġiska twieldet f'Sant'Angelo Lodigiano, qrib Milan; kienet l-iżgħar fost 13 -il aħwa ta' familja ta' bdiewa.

Minn kmieni kienet mimlija b'żelu missjunarju għax fil-familja kienu jinqraw l-Annali tal-Propagazzjoni tal-Fidi.

Hija kisbet ċertifikat ta' għalliema u applikat biex tidħol soru f'żewġ ordnijiet reliġjużi differenti li kellhom djar fil-missjoni iżda d-darbtejn ġiet irrifjutata billi kienet tidher ta' saħħa dgħajfa.

Ix-xewqa tagħha kienet li tmur missjunarja fiċ-Ċina.

Kontra qalbha, fuq talba tal-isqof tagħha, hija pprovat issalva orfanatrofju f'Codogno u tagħmel l-istaff tiegħu komunità reliġjuża, iżda wara 6 snin ta' xogħol iebes, din il-ħidma ma rnexxietx.

Fl-1880, meta kellha 30 sena, Franġiska b'7 sħabha mill-orfanatrofju bdiet il-komunità tagħha tas-Sorijiet Missjunarji tal-Qalb ta' Ġesù bl-iskop li jmorru missjunarji fiċ-Ċina.

L-isqof ta' Piacenza, il-Beatu Giovanni Battista Scalabrini, issuġġerielha li tmur taħdem fost l-immigranti Taljani, speċjalment fl-Istati Uniti, bħalma ġa kienet qiegħda tagħmel il-kongregazzjoni tiegħu ta' San Karlu; iżda qalb Madre Cabrini kienet aktar miġbuda lejn iċ-Ċina.

Dik il-ħabta eluf kbar ta' Taljani kienu emigraw lejn l-Amerika fejn ma kienu popolari xejn; ħafna minnhom bla sengħa u bla ma jafu kelma bl-Ingliż, u spiss kienu jsibu ruħhom f'sitwazzjonijiet fejn kienu jiġu sfruttati.

Madre Franġiska talbet il-parir tal-Papa Ljun XIII, li bla tlaqliq qalilha: "Mhux lejn il-Lvant, iżda lejn il-Punent."

Hija obdiet mill-ewwel u flimkien ma sitt sorijiet tagħha waslet fi New York fl-1889, fejn ma damitx ma waqqfet l-ewwel dar u orfanatrofju.

L-ilsien Ingliż sabitu tqil, kif ukoll ħassitha stramba meta kellha tiltaqa' mal-Protestanti, imma ma kinitx bniedma taqta' qalbha.

Minkejja li għall-bidu kienet tibża' tivvjaġġa fuq il-baħar, hi qasmet l-Atlantiku tletin darba.

Matul 28 sena rnexxielha twaqqaf diversi skejjel, djar għall-iltiema, kif ukoll erba' sptarijiet fosthom il-famuż Columbus Hospital ġo New York.

Madre Cabrini daħħlet ukoll is-sorijiet tagħha f'diversi pajjiżi fl-Ewropa barra mill-Italja, fosthom Franza, Spanja u l-Ingilterra, kif ukoll fl-Amerika t'Isfel bħall-Brażil, l-Arġentina u n-Nikaragwa.

Xtaqet tasal anki sal-Alaska.

Madre Cabrini mietet għal għarrieda waħedha f'wieħed mill-isptarijiet tagħha f'Chicago waqt li kienet tħejji r-rigali tal-Milied għal 500 tifel u tifla, nhar it-22 ta' Diċembru, 1917 meta kellha 67 sena.

Ġiet ibbeatifikata 21 sena wara mewtha (13.11.1938) u ddikjarata qaddisa 8 snin wara (7.7.1946), l-ewwel ċittadina tal-Istati Uniti li ġiet ikkanonizzata.

Fl-1950, il-Papa Piju XII ħatarha Patruna tal-emigranti.

Ħsieb

Inebbħuna l-kelmiet ta' San Ġwanni Pawlu II:

"Jekk il-'ħolma' ta' dinja fil-paċi tkun maqsuma bejn ħafna, jekk nagħtu valur lill-kontribut tal-immigranti u r-rifuġjati, l-umanità tista' ssir dejjem iżjed familja ta' kulħadd u artna 'dar komuni' tassew."

Ħafna fl-istorja emmnu f'din il-"ħolma", u dak li wettqu hu xhieda li m'aħniex nitkellmu dwar utopja li ma tistax isseħħ.

Fost dawn ta' min isemmi lil Santa Franġiska Saverja Cabrini, li fis-sena 2017 ħabat iċ-ċentinarju tat-twelid tagħha għas-Sema.

Illum, ħafna komunitajiet ekkleżjali jiċċelebraw it-tifkira tagħha.

Din il-mara ċkejkna imma kbira, li kkonsagrat ħajjitha għall-qadi tal-immigranti, biex imbagħad saret il-Patruna tagħhom mis-Sema, għallmitna kif nistgħu nilqgħu, nipproteġu, nippromovu u nintegraw lil dawn ħutna.

Il-Papa Franġisku fil-messaġġ tiegħu ta' Jum il-Paċi tal-1 ta' Jannar 2018, qal hekk:

"Bi spirtu ta' ħniena, ejjew inħaddnu magħna lil dawk kollha li qed jaħarbu mill-gwerra u mill-ġuħ jew huma mġiegħla jħallu artijiethom minħabba f'diskriminazzjonijiet, persekuzzjonijiet, faqar u taħsir ambjentali.

Aħna nafu li mhux biżżejjed li niftħu qlubna għat-tbatijiet tal-oħrajn.

Irid isir wisq aktar qabel ma' ħutna jistgħu jerġgħu lura jgħixu fil-paċi f'dar żgura.

Li nilqgħu lill-oħrajn jitlob minna mpenn konkret, katina ta' għajnuniet u ta' għemejjel ta' tjieba, attenzjoni li tishar u tifhem, it-trattament responsabbli ta' sitwazzjonijiet ġodda kumplessi li, xi drabi, jiżdiedu ma' għadd ta' problemi oħra li diġà jeżistu, kif ukoll tar-riżorsi dejjem limitati.

Bil-prattika tal-virtù tal-prudenza, min jiggverna jista' jagħraf jilqa', jippromovi, jipproteġi u jintegra, waqt li jistabbilixxi miżuri prattiċi, u "jgħinhom isiru membri ġodda ta' pajjiżhom fil-limiti tal-ġid komuni mifhum sewwa."

Huma għandhom responsabbiltà preċiża lejn il-komunitajiet tagħhom, li għandhom jiżgurawlhom id-drittijiet ġusti u l-iżvilupp armoniku tagħhom, biex ma jkunux bħall-bennej iblah li qies ħażin u ma rnexxilux iwettaq sal-aħħar it-torri li kien beda jibni.

L-għerf tal-fidi jagħtina din il-ħarsa, li kapaċi tintebaħ li lkoll nagħmlu

'parti minn familja waħda, immigranti u popli lokali li jilqgħuhom, u lkoll għandhom l-istess jedd għall-użu tal-ġid tal-art, li d-destinazzjoni tagħha hi universali, kif tgħallem id-duttrina soċjali tal-Knisja.'

Biex noffru lil dawk li qed jitolbuna kenn, rifuġjati, immigranti u vittmi ta' traffikar, possibbiltà biex isibu dik il-paċi li qed ifittxu, dan jitlob strateġija li tiġbor flimkien erba' azzjonijiet:

nilqgħu:

'Tinsewx tilqgħu lill-barranin; minħabba f'hekk xi wħud laqgħu l-anġli bla ma kienu jafu' (Lhud 13:2),

nipproteġu:

'Il-Mulej li jħares lill-barranin; hu li jżomm lill-iltim u lill-armla' (Salm 146:9),

nippromovu:

Il-Bibbja tgħallem li Alla 'jħobb il-barrani u jagħtih ħobż u lbies.' imbagħad issejjaħ: "Ħobbu l-barrani, għax intom barranin kontu fl-art tal-Eġittu.'

(Dewteronomju 10:18-19),

nintegraw

: "Għalhekk ma għadkomx aktar barranin u frustieri, imma intom ċittadini flimkien mal-qaddisin u nies tad-dar ta' Alla.'

(Efesin 2:19).

Għall-interċessjoni ta' Santa Franġiska Saveria Cabrini, ħa jagħti l-Mulej lilna lkoll li nduqu kif 'dawk li jfittxu s-sliem jiżirgħu fis-sliem u jkollhom il-frott tal-ġustizzja.'

(Ġakbu 3:18)."

Talba

Alla ħanin, Int ħeġġiġtna permezz ta' Ibnek Ġesù, biex nitolbu l-għajnuna tiegħek fil-bżonnijiet kollha tagħna.

Agħtina permezz tal-interċessjoni ta' Santa Franġiska Saveria Cabrini, il-grazzja li ma nagħmlu l-ebda distinzjoni bejn bniedem u ieħor, imma li nħobbu u naqdu lil kulħadd, irrelevanti l-kulur, in-nazzjon jew il-lingwa.

Bi Kristu Sidna.

Ammen.

English Version:

Alternative Reading:

Wikipedia:

An old film on Saint Frances Xavier Cabrini:

Nota: It-Tagħrif dwar din il-qaddisa tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64edc8d041', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


20 ta' Diċembru: Beatu Vinċenz Romano

Verżjoni Vidjo:

Beatu Vinċenz Romano

"Tassew ngħidilkom, kull ma għamiltu ma' wieħed mill-iżgħar fost dawn ħuti, għamiltuh miegħi" ~

Ġesù f'Mattew 25:40

IL-BEATU VINĊENZ ROMANO

Saċerdot

1751 – 1831

Tagħrif:

Il-Beatu Vinċenz Romano kien ġej minn familja ta' bdiewa f'Torre del Greco, qrib Napli.

Huwa studja fis-seminarju Djoċesan ta' Napli u fost dawk li kienu jgħallmuh kien hemm ukoll San Alfons M. de Liguori.

Kien ordnat qassis Djoċesan fl-10 ta' Ġunju, 1775.

Hu għadda kważi s-56 sena tiegħu bħala qassis fil-belt fejn kien twieled ta' Torre del Greco.

Kien iddedikat b'mod speċjali għat-tagħlim u għall-predikazzjoni u kien mezz biex ħafna żgħażagħ saru qassisin bħalu.

Ta' 48 sena ġie nominat kappillan, imma minkejja li kien ilu ġa 24 sena bħala saċerdot, huwa ma riedx jidħol għal din ir-responsabbiltà ta' kappillan u kien biss wara ordni formali mill-isqof tiegħu li aċċetta din il-kariga.

B'kollox għamel 33 sena (mill-1799 sal-1831) kappillan tal-unika parroċċa f'dik il-belt dak iż-żmien, il-knisja ta' Santa Croce, illum bażilika pontifiċja.

Bħala kappillan daħħal il-prattika li jqabbad saċerdoti bħala kappillani għas-sajjieda li jaħdmu fuq l-ibħra; kien iħabrek biex il-baħħara jkollhom paga ġusta u anki waqqaf arbitraġġ għall-kwistjonijiet li dawn kien ikollhom ma' dawk li jimpjegawhom.

Wara l-eruzzjoni tal-Vessuvju tal-15 ta' Ġunju, 1794 li qered il-belt kważi għal kollox, hu għen biex jerġgħu jinbnew id-djar imwaqqgħin.

Hu kien mudell ta' ragħaj.

Meta l-Beatu Vinċenz Romano miet, fl-20 ta' Diċembru, 1831, ta' 80 sena, il-belt kollha ħarġet tagħti qima lill-missier maħbub u ġeneruż tagħha.

Iddikjarah Beatu, il-Beatu Papa Pawlu VI fis-17 ta' Novembru, 1963.

Ħsieb

Għalkemm ħafna drabi kien oppress minn gruppi politiċi u minn dawk ta' madwaru, Romano baqa' reżiljenti matul iż-żmien tiegħu f'Santa Croce u aċċerta ruħu li dejjem jagħti attenzjoni bir-reqqa lill-edukazzjoni tat-tfal u lill-evanġelizzazzjoni tal-poplu.

Kien predikatur li pproklama l-messaġġ tal-Evanġelju b'tali mod li kien sempliċi u mmirat lejn l-edukazzjoni tal-fidili kollha.

Fis-sajjieda, hu ra x-xbieha ta' Alla, u għalhekk iddefendihom kontra nuqqas ta' paga ġusta u kontra inġustizzji oħra li kienu qed isofru minn dawk li jimpjegawhom.

Ġesù ġie biex jgħinna nidentifikaw ix-xbieha ta' Alla f'kull bniedem, wkoll f'dawk il-persuni li hu diffiċli għalina naraw din ix-xbieha ta' Alla fihom.

Fil-Vanġelu huwa jsemmi dawk li huma bil-ġuħ, dawk bil-għatx, il-barrani, dak li huwa għeri, dak li hu marid u dak li qiegħed fil-ħabs.

Hu jgħid lid-dixxipli tiegħu:

"Tassew ngħidilkom, kull ma għamiltu ma' wieħed mill-iżgħar fost dawn ħuti, għamiltuh miegħi."

Ovvjament, illum insibu forom oħra ta' faqar: id-droga, ix-xorb alkoħoliku eċċessiv, it-tfal li jgħixu b'mod jew ieħor il-problemi jew il-kundizzjonijiet diffiċli tal-ġenituri tagħhom.

Ġesù ma setax jagħtina kliem iktar qawwi biex in-Nisrani jħobb lil kulħadd iktar minn hekk.

Wara dan il-kliem ta' Ġesù, l-ebda Nisrani veru ma jista' jsib raġuni biex ma jħobbx lil kulħadd, b'mod speċjali l-foqra u l-batuti.

Huwa ġie fid-dinja jfittex b'mod speċjali lil dawk li huma batuti u fqar.

Għalkemm Alla l-Missier bagħat lil Ibnu għall-bnedmin kollha, għax ilkoll tbegħdu minnu, iktar u iktar bagħtu fost il-fqar u l-batuti għaliex Alla jweġġa' kull darba li jara bniedem, magħmul xbieha tiegħu, qiegħed ibati.

Kellu sensittività kbira għat-tbatija tal-bniedem.

Dan jixhduh il-ħafna mirakli, b'mod speċjali għal dawk li d-dixxipli tiegħu kienu jippruvaw ibegħduhom minnu.

Huwa mhux talli ma tbiegħedx, talli kien ifittex li jiġi f'kuntatt magħhom.

Għalhekk narawh b'mod speċjali jfittex il-fqar, il-morda u t-tfal li kien iħallihom jersqu lejh.

Sidna Ġesù Kristu tant jagħti valur lil din l-imħabba, li jgħaqqad il-ġudizzju ta' kull bniedem mat-twettiq ta' din l-imħabba.

"Tassew ngħidilkom,"

jgħid Ġesù,

"kul ma għamiltu ma' wieħed mill-iżgħar fost dawn ħuti għamiltuh miegħi."

Dawn huma dawk li joqogħdu fuq il-lemin tiegħu fis-saltna.

Għal Alla, li tħobb tfisser ukoll li tgħin lil dawk li qegħdin ibatu.

Fil-ktieb tad-Dewteronomju insibu:

"la twebbisx qalbek u tagħlaqx idek għal ħuk fil-bżonn imma iftaħ idek

miegħu.

Iftaħ idek sewwa lil ħuk, lill-fqar u lill-miskin f'artek."

Il-faqar tal-oħrajn, għan-Nisrani huwa okkażjoni li l-Mulej jagħtih biex qalbu tinfetaħ għall-batut u, jgħid id-Dewteronomju,

"la ssewwidtx

qalbek meta tagħtih, għaliex minħabba f'dan ibierkek il-Mulej Alla tiegħek."

Din hija s-sejħa li San Pawl jagħmel lill-Kolossin u jagħmilha lilna,

"U fuq kollox ilbsu l-imħabba li hi l-qofol tal-perfezzjoni.

Jalla s-sliem ta' Kristu jsaltan fi qlubkom . . .

Kul ma tagħmlu jew tgħidu, agħmlu kollox f'isem il-Mulej Ġesù u roddu ħajr lil Alla l-Missier permezz tiegħu."

(Kolossin 3:14.17).

Il-Mulej Ġesù, ir-Re u s-Sid fuq kulħadd ma ġiex biex ikun moqdi, imma biex jaqdi.

Jien li ma jien xejn, x'qed nagħmel?

Itlob lill-Mulej, biex jagħtik il-qawwa u l-grazzji li għandek bżonn biex taqdi lilU fl-oħrajn bil-ferħ u bil-qalb anki meta affaċċjat/a ma' bosta umiljazzjonijiet.

Għidlu li tixtieq tħobbU ta' veru kif ħabbna Hu!

Talba

Agħtina O Mulej, li fuq l-eżempju ta' dan ir-Ragħaj tajjeb, is-saċerdot Vinċenz Romano li kien figura sempliċi iżda b'saħħitha għan-nies ta' Torre del Greco, aħna wkoll nieħdu ħsieb lil dawk li ġew fdati f'idejna, anki jekk huma biss il-membri tal-familja tagħna, ngħinuhom jikbru fil-fidi, u nagħtuhom xhieda tal-imħabba vera ta' Alla bil-mod kif nittrattaw magħhom.

Bi Kristu Sidna.

Ammen.

English Version:

Alternative Reading:

Wikipedia:

Nota: It-Tagħrif dwar il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64edc8e48c', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


16 ta' Dicembru: Beata Marija tal-Anġli

Verżjoni Vidjo:

Beata Marija tal-Anġli

"It-Tjubija ta' Alla hija akbar minn kemm deni u dnubiet nistgħu nagħmlu, u qabel ma ngħejjew noffenduh hu jaħfrilna". –

Beata Marija tal-Anġli

BEATA MARIJA TAL-ANĠLI

Reliġjuża

1661 – 1717

Tagħrif:

Kien jisimha Marianna Fontanella, u twieldet fis-7 ta' Jannar, 1661 f'Augusta fil-provinċja ta' Turin, l-Italja.

Hija kienet bint familja nobbli mill-Pjemonte.

Minkejja l-oppożizzjoni tal-ġenituri tagħha, fl-1675, meta kien għad kellha 15-il sena, daħlet fil-monasteru Karmelitan Tereżjan ta' Santa Kristina ta' Turin.

Imma għall-ewwel ma setgħetx tidra bħala novizza u kienet tistmell il-mod ġdid ta' ħajja u lill-majjistra tagħha.

Hi għaddiet minn stati għoljin ta' talb u kienet tagħmel penitenzi ħorox.

Il-fama ta' qdusija ta' din il-mistika Karmelitana ħarġet ukoll barra l-monasteru u ħafna kienu jfittxuha għall-pariri tagħha fosthom anki membri tal-familja rjali.

Hija kellha qima speċjali lejn San Ġużepp, li f'ġieħu hija waqqfet monasteru ġdid fil-belt ta' Moncalieri li fetħet fl-1703 biex tilqa' fih tfajliet li ma setgħux jingħaqdu magħhom bħala sorijiet f'Turin minħabba nuqqas ta' wisa'.

Bosta drabi qdiet hawn bħala majjistra tan-novizzi u prijura u fittxet li tnissel fil-komunità l-imħabba mħeġġa lejn Alla wkoll meta kienet għaddejja minn provi kbar.

Meta kienet ser tingħażel bħala prijura għall-ħames darba, hija ma ħassithiex kapaċi għal din il-kariga u talbet li, jekk kienet volontà ta' Alla, hija tmut f'qasir żmien.

Fi żmien tliet ġimgħat hija mardet b'mod gravi u mietet fis-16 ta' Diċembru, 1717 fl-għomor ta' 56 sena.

Kienet iddikjarata Beata mill-Beatu Piju IX fl-1865, bħala l-ewwel soru Karmelitana Taljana li telgħet għall-ġieħ tal-altari.

Ħalliet miktub: "It-Tjubija ta' Alla hija akbar minn kemm deni u dnubiet nistgħu nagħmlu, u qabel ma ngħejjew noffenduh hu jaħfrilna."

Ħsieb

Beata Marija tal-Anġli għexet bħala bint vera ta' Santa Tereża ta' Ġesù, u żammet b'entużjażmu l-osservanza sħiħa tar-regola u l-kunsilli.

Kienet distinta minn safa kbira – imqabbla ma' dik ta' San Alwiġi Gonzaga, li kienet relatata miegħu minn naħa ta' ommha – bl-imħabba intensa tagħha biex tbati, mill-entużjażmu apostoliku li kellha, mis-suffraġji kontinwi li kienet tagħmel għall-erwieħ tal-Purgatorju, u mid-devozzjoni kbira li kellha lejn il-Verġni Marija u lejn San Ġużepp.

Alla berikha wkoll b'diversi kariżmi straordinarji.

Wara mewtha, hija ħalliet warajha ħafna ittri u xi rakkonti awtobijografiċi spiritwali.

Xtaqt nagħmel aċċen dwar id-devozzjoni li l-Beata Marija tal-Anġli kellha lejn San Ġużepp, hekk li f'ġieħu waqqfet monasteru ġdid fil-belt ta' Moncalieri.

Kif qatt setgħet il-Beata Marija tal-Anġli tinsa lil dak li tant kien iħobb lill-Omm l-aktar ħelwa tagħha Tereża ta' Ġesù u li lilha kien jobdi b'fedeltà?

Għaliex għandu jkollna devozzjoni lejn San Ġużepp?

Bħalma San Ġużepp ħadem bl-għaraq ta' xbinu u bata kemm felaħ biex jieħu ħsieb lil martu u jrabbi u jħares mill-perikli kollha, lil Ġesù afdat f'idejh, hekk ukoll aħna msejħa biex niddedikaw ħajjitna għal Ġesù u Marija.

San Ġużepp huwa meqjum ukoll fil-Karmelu bħala mudell ta' kontemplazzjoni, għax f'ħajtu kellu x-xorti li jgħix f'familjarità umana u spiritwali ma' Ġesù u Marija.

Huwa għalhekk li Santa Tereża ta' Ġesù (1515-1582), għalliema tal-ħajja tat-talb, fil-Ktieb tal-Ħajja (V/1.3; VI/3.6-8) tistqarr li meta bdiet tieħu bis-serjetà is-sejħa tagħha għall-ħajja ta' talb ħadet bħala avukat u patrun tagħha lill-glorjuż San Ġużepp u ntelqet f'idejh bl-akbar ħeġġa fit-talb tagħha.

Mill-esperjenza tagħha, Santa Tereża tgħid li tixtieq tħajjar ...

"lil kulħadd ħalli jkun devot ta' dan il-Qaddis glorjuż, għax issa għandi esperjenza kbira tal-barkiet li jista' jaqlgħalna mingħand Alla.

Jiena ma naf b'ħadd li huwa tassew devot tiegħu u li jqimu b'qadi partikulari, li ma mexiex sewwa 'l quddiem fil-virtù, għax dan il-Qaddis jagħti għajnuna tal-akbar fejda lil dawk l-erwieħ li jintelqu f'idejh.

Dawk li jitħarrġu fil-ħajja ta' talb għandu dejjem ikollhom ġibda speċjali lejh.

Jekk hemm xi ħadd li ma jistax isib surmast li jgħallmu kif jitlob, ħalli jieħu lil dan il-Qaddis glorjuż bħala għalliem tiegħu u żgur li ma joħroġx mit-triq it-tajba."

U int, devot/a ta' San Ġużepp?

Issejjaħlu biex iħarsek u jipproteġik kif għamel ma' Marija u Ġesù?

Din li ġejja hi talba lil San Ġużepp, li tassew tajjeb li nitolbuha spiss:

"O Mqaddes Ġużeppi, fil-hemm li fih ninsabu, lejk nirrikorru u b'tama qawwija nsejħu l-patroċinju tiegħek, wara dak tal-Għarusa Mqaddsa tiegħek.

Mela f'ġieħ dik ir-rabta għażiża ta' mħabba li biha kont marbut max-Xebba bla tebgħa, omm Alla, u f'ġieħ dik l-imħabba ta' missier li biha ħabbejt lit-tfajjel Ġesù, nitolbuk li tħares ħarsa ħelwa lejn il-wirt għażiż, li Ġesù Kristu rebaħ b'demmu, u bis-setgħa u bil-għajnuna tiegħek tidħol għalina fil-bżonnijiet tagħna.

Kif int, O Ġużeppi, kont taħseb f'din l-art għall-Familja Mqaddsa u tħarisha, hekk ukoll ħu ħsieb tal-familja maħtura ta' Ġesù Kristu.

Eqred minn ġo nofsna, Missier ħanin, din il-pesta ta' erruri u ta' ħażen li qegħdin imarrdu d-dinja.

Ieqaf magħna mis-smewwiet, f'din il-gwerra li għandna mal-qawwa tad-dlamijiet, O Protettur qawwi tagħna.

U kif darba ħlist mill-mewt lill-Bambin Ġesù, hekk issa ddefendi l-Knisja Mqaddsa t'Alla mit-tnassis tal-għedewwa u minn kull hemm.

Xerred dejjem fuq kull wieħed u waħda minna l-patroċinju tiegħek, sabiex bl-eżempju u bil-għajnuna tiegħek, nistgħu ngħixu ħajja qaddisa, nagħmlu mewta tajba, u naqilgħu l-hena ta' dejjem ġewwa l-ġenna.

Ammen."

Talba

Nitolbuk, O Ġesù, permezz tal-interċessjoni tal-Beata Marija tal-Anġli, sabiex il-ħajja ta' qdusija tagħha tkun ta' kontribut f'li tgħarraf lill-bnedmin l-għeġubijiet li Int kapaċi tagħmel ma' min jintelaq f'idejk u jafdak b'qalbu kollha, bis-sempliċità u bl-umiltà.

Agħtina li nimxu fuq il-passi ta' din il-qaddejja tiegħek, sabiex bħalha, naslu ngawduk fil-hena tas-Sema.

Bi Kristu Sidna.

Ammen.

English Version:

Alternative Reading:

or

Wikipedia:

Nota: It-Tagħrif dwar din il-qaddisa tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64edc8da8a', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


18 ta' Diċembru: San Gatjanu

Verżjoni Vidjo:

San Gatjanu

"Morru fid-dinja kollha, xandru l-Evanġelju lill-ħolqien kollu.

Min jemmen u jitgħammed, isalva; iżda min ma jemminx, ikun ikkundannat." ~

Ġesù fMark 16:15-16

SAN GATJANU

L-ewwel isqof ta' Tours

Tagħrif:

Aktarx kien ġej mill-inħawi ta' Tours.

Hawn, kien l-ewwel wieħed li daħħal il-fidi Nisranija, xi ftit għaxriet ta' snin qabel San Martin, u kien l-ewwel isqof ta' Tours.

Kiseb bosta għall-fidi.

Għall-ewwel kien jiġbor il-merħla żgħira tiegħu fl-għerien, fejn kien iqaddes, biex jaħrab it-theddid tal-pagani.

Dam jaħdem mal-ħamsin sena u miet fil-paċi madwar it-337 w.K.

Iżda meta San Martin mar Tours it-traċċi tal-appostolat ta' San Gatjanu kienu għebu kważi għal kollox, għax Sulpizju Severu jgħid: "kważi ħadd ma kien jaf b'isem Kristu."

Iżda xi ftit kienu jiftakru f'San Gatjanu, li kien mar jipprietkalhom il-Vanġelu u li kien temm ħajtu hemm.

Skont leġġenda taż-żminijiet tan-nofs, San Gatjanu kien wieħed mir-rgħajja li marru jqimu 'l Ġesù f'Betlem u wieħed mit-72 dixxiplu ta' Kristu, u San Pietru nnifsu bagħtu l-Gallja.

Din hi fi żgur invenzjoni, bħall-oħrajn tal-istess għamla.

San Girgor, isqof ta' Tours, fis-seklu 6, jgħid fl-"Istorja tal-Franki", li San Gatjanu kien wieħed mis-seba' isqfijiet li l-Papa San Fabjanu bagħat minn Ruma, madwar nofs is-seklu 3.

Iżda dan il-grupp ta' seba' isqfijiet, numru simboliku, hu wkoll leġġendarju.

Ħsieb

San Gatjanu stabbilixxa ospizju għall-foqra 'l barra mill-ħitan ta' Tours.

Hemm hu, ħass l-għejja tegħlbu, wara ħames deċennji ta' sawm, penanzi u tiġrib.

U hemm, l-abbati Jaud jirrelata, li s-Salvatur deherlu, u qallu,

"La tibżax!

Il-kuruna tiegħek imħejjija u l-Qaddisin qed jistennew il-wasla tiegħek fil-Ġenna."

B'dawn il-kliem, is-Salvatur qarbnu u amministralu l-aħħar riti Hu nnifsu.

Għalhekk, minn dan nafu li San Gatjanu għamel suċċess kbir quddiem Alla u l-qaddisin tiegħu.

Imma mhux hekk jingħad għas-suċċessi tiegħu hawn fuq l-art, għax il-predikazzjoni tiegħu donnha ma qabditx għeruq u l-frott tat-tagħlim tiegħu ntesa maż-żmien.

Imma għal Alla, li ma jaħrablu xejn u li jara kull sforz minn naħa tagħna, Gatjanu kien ħaqqu l-kuruna tal-glorja mal-qaddisin.

Kemm ikejjel b'mod differenti minna l-bnedmin il-Mulej!

U mnalla li kien hekk!

Għax ħafna minna, aktar jidhru telliefa milli rebbieħa f'għajnejn in-nies tad-dinja.

Id-dinja u s-soċjetà jriduk tagħmel u tkun suċċess.

Is-suċċess li jrid minnek Alla hu differenti.

Alla jridek tħobb u tibqa' tħobb akkost ta' kollox u tipprova u tibqa' tipprova togħbod id-dnub akkost ta' kollox.

Dan tal-aħħar tagħmlu billi taħrab id-dnub bi mħabba lejH li ma jixtieqx li d-dnub jidħol bejnietkom u jifridkom.

Jekk jirnexxilekx u jekk tkunx suċċess f'dawn, għal Alla mhux importanti.

Sa mewtek, jista' jkun li f'għajnejn dawk li jiġġudikawk int se tibqa' tidher falliment, imma għal Alla li jħares lejn l-isforzi moħbija tiegħek biex tegħleb id-dnub, biex tkun xhud veru tiegħu bil-kliem u bl-għemil u biex tħobb u taqdi lill-oħrajn, int jista' jkun li jkun ħaqqek is-suċċess u l-premju tal-ġusti fil-Ġenna.

Fir-realtà, kul man-Nisrani għandu bżonn iżomm f'moħħu huwa li

hu qiegħed f'din id-dinja biss għall-imħabba – biex iħobb

L-affarijiet l-oħra kollha (sitwazzjonijiet u azzjonijiet tan-nies) m' humiex importanti u m'għandux bżonn jogħqod jieqaf jinkwieta dwarhom.

Lanqas biss għandu jaħseb wisq dwar il-bżonnijiet u x-xewqat tiegħu stess.

Filwaqt li minn naħa tiegħu, għandu jipprova jagħmel dak li jista', għal dawn li huma r-riżultati, għandu jafda kompletament f'idejn Dak li wiegħed li jagħtini dak li għandna bżonn, filwaqt li nkunu qed nippruvaw b'ħilitna kollha, nobdu l-kmandamenti Tiegħu u nħobbu lin-nies kollha mingħajr kundizzjoni hekk kif ħabbna Hu.

Talba

Mulej Alla tagħna, int għażilt lil San Gatjanu biex ixandar il-misteru tal-imħabba tiegħek ġewwa Tours; ħares lil dawk li tajthom il-ġieħ ta' wliedek u żommhom sal-aħħar qalb waħda u ruħ waħda, u agħmel li l-ġnus kollha jaraw is-salvazzjoni tiegħek.

Bi Kristu Sidna.

Ammen.

English Version:

Alternative Reading:

or

Wikipedia:

Nota: It-Tagħrif dwar il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64edc8fe09', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


21 ta' Diċembru: San Pietru Kanisju

Verżjoni Vidjo:

San Pietru Kanisju

"Għandek kemm għandek x'tagħmel, bil-għajnuna ta' Alla, tista' tlaħħaq ma' kollox." ~

San Pietru Kanisju

SAN PIETRU KANISJU

Saċerdot u Duttur tal-Knisja

1521 – 1597

Tagħrif:

San Pietru twieled f'Nijmegen, l-Olanda fl-1521.

Missieru kien is-Sindku tal-Belt.

Meta kellu 15-il sena mar jistudja fl-Università ta' Cologne fejn iggradwa fil-filosofija.

Hawhekk iltaqa' ma' San Pietru Faber, kumpann ewlieni ta' San Injazju ta' Loyola.

Minn Cologne mar fl-Università ta' Louvain biex jistudja l-liġi, iżda hawnhekk ġietu l-ħajra li jsir saċerdot.

Mar sab lil Patri Faber li kien f'Mainz, u għamel l-eżerċizzi spiritwali taħt id-direzzjoni tiegħu u daħal Ġiżwita.

Qaddes fis-sena 1546, u sar l-ewwel Ġiżwita Ġermaniż.

Fetaħ dar tal-Ġiżwiti f'Cologne u ntefa' jikteb u jipprieTka waqt li kien jgħallem fl-Università.

Attenda għall-Konċilju ta' Trentu u tkellem fih darbtejn.

Wara, mar Ruma fejn San Injazju ma damx ma bagħtu jgħallem fl-ewwel skola li l-Ġiżwiti kienu għadhom kemm fetħu f'Messina.

Fl-1549, il-Papa Pawlu III talab lil San Injazju jibgħat xi Professuri Ġiżwiti fl-Università ta' Ingolstadt.

L-għażla ta' San Injazju waqgħet fuq San Kanisju.

Fl-1552, fuq talba tar-Re Ferdinand, San Kanisju mar jgħallem fl-Università ta' Vjenna.

Riduh isir Isqof tal-belt iżda m'aċċettax, u meta l-Papa Ġulju III għamlu amministratur tad-Djoċesi, irnexxielu jeħles minn din il-kariga wara sena.

Fl-1556, ġie maħtur minn San Injazju l-ewwel Provinċjal tal-Ġermanja ta' Fuq.

Sadanittant baqa' jaħdem bla heda għar-riforma kattolika kontra l-Protestantiżmu.

Ipprietka fil-biċċa l-kbira tal-ibliet u l-irħula kollha tal-Ġermanja.

Il-lista tal-kitbiet tiegħu hi twila ferm.

L-ittri biss ilaħħqu mat-tmien volumi.

Hawn msemmi ħafna għat-tliet kotba tal-Katekiżmu li kiteb għat-tfal, għaż-żgħażagħ u għall-kbar.

Fl-1580 mar fi Fribourg, l-Iżvizzera biex iwaqqaf kulleġġ li llum sar l-Università ta' Fribourg.

Baqa' fl-Iżvizzera għall-aħħar 17-il sena ta' ħajtu, u miet fl-istess kulleġġ, fil-21 ta' Diċembru, 1597.

Ħalla warajh legat kbir enormi ta' xogħol appostoliku li wettaq għall-Knisja li hu tant ħabb.

Il-Papa Piju XI żied ismu fil-lista tal-Qaddisin u ddikjarah Duttur tal-Knisja.

Hu magħruf bħala "t-Tieni Appostlu tal-Ġermanja," wara San Bonifazju.

Ħsieb

L-isforzi bla jaqtgħu ta' Pietru Kanisju huma eżempju tajjeb għal dawk involuti fit-tiġdid tal-Knisja jew fit-tkabbir tal-morali fin-negozju jew fil-gvern.

Huwa meqjus bħala wieħed li ħoloq l-istampa Kattolika, u jista' faċilment ikun mudell għall-awturi jew il-ġurnalisti Nsara ta' żminijietna.

L-għalliema jistgħu jaraw fil-ħajja tiegħu passjoni għat-trażmissjoni tal-verità.

L-istemma tal-Ġiżwiti hi monogramma, it-tlitt ittri ta' "Iesus Hominum Salvator" (IHS).

Forsi dan nafuh diġà.

Imma din l-istemma tfakkarna l-ħin kollu f'realtà li aħna m'għandna ninsew qatt:

iċ-ċentralità ta' Kristu

, li Sant'Injazju ried proprju jsejħilha "ta' Ġesù" biex juri il-punt ta' riferenza.

Mhux biss, imma fil-bidu tal-Eżerċizzi Spiritwali wkoll, iqegħedna quddiem il-Mulej tagħna Ġesù Kristu, quddiem il-Ħallieq u s-Salvatur tagħna "biex noħorġu mill-imħabba tagħna nfusna, mix-xewqat u l-interessi tagħna."

M'hijiex għalxejn il-mistoqsija għalina lkoll:

Kristu huwa ċ-ċentru ta' ħajti?

Inqiegħed jien tassew lil Kristu fiċ-ċentru ta' ħajti?

Għaliex dejjem hemm it-tentazzjoni li naħsbu li nkunu aħna fiċ-ċentru.

U meta nqiegħdu lilna nfusna u mhux lil Kristu fiċ-ċentru, niżbaljaw.

Kristu huwa l-ħajja tagħna!

Għaċ-ċentralità ta' Kristu tikkorispondi wkoll iċ-ċentralità tal-Knisja: huma żewġ nirien li ma jistgħux jiġu mifrudin: jien ma nistax nimxi wara Kristu jekk mhux fil-Knisja u mal-Knisja.

U f'dan il-każ ukoll, aħna qegħdin għall-qadi ta' Kristu u tal-Knisja, l-Għarusa ta' Kristu l-Mulej tagħna, li hija l-Knisja Qaddisa Ommna Ġerarkika.

Irridu nħallu lilna nfusna niġu mirbuħa minn Kristu u dan ifisser inkunu dejjem b'ħarsitna lejn dak li hemm quddiemna, lejn l-għan tagħna, li hu Kristu (ara Filippin 3:14) u nsaqsi lili nnifsi bil-verità u bis-sinċerità:

X'għamilt jien għal Kristu?

X'qiegħed nagħmel jien għal Kristu?

X'għandi nagħmel jien għal Kristu?

Ejjew nitolbu li San Pietru Kanisju jgħinna nqiegħdu dejjem fiċ-ċentru ta' ħajjitna u tal-qadi tagħna lil Kristu u l-Knisja tiegħu; nitolbuh jgħinna nħallu lilna nfusna niġu mirbuħa minn Kristu biex nimxu warajh u naqduh f'kull sitwazzjoni.

Ħa nimxu fuq l-eżempji u t-tagħlim tiegħu, u nitolbu lilu u lill-qaddisin l-oħra, biex jimxu magħna fi triqtna, u jkomplu jgħallmuna biex nagħmlu kollox bl-umiltà,

għall-akbar glorja t'Alla

Jekk għandna ħafna x'nagħtu, kif għamel Pietru Kanisju, jew jekk għandna biss ftit x'nagħtu, kif għamlet l-armla fqira fl-Evanġelju ta' Luqa (ara Luqa 21:1-4), l-importanti hu li lkoll nagħtu milli għandna.

Huwa b'dan il-mod li Pietru tant baqa' eżemplari għall-insara f'erà ta' bidla mgħaġġla meta aħna msejħa li nkunu fid-dinja imma mhux tad-dinja.

Talba

Għażiż San Pietru Kanisju, Duttur u Difensur tal-Knisja, li fost affarijiet oħra, ikkomponejt kotba li għenu u ispiraw għadd kbir ta' nies f'ħafna artijiet, għin lil dawk li għandhom f'idejhom il-ministeru tal-katekiżmu biex jikkomunikaw it-tagħlim vera ta' Kristu b'modi li jistgħu jinftiehmu fiż-żminijiet tal-lum sabiex kulħadd jitqanqal biex jimxi wara Kristu.

Bi Kristu Sidna.

Ammen.

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64edc924ec', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


19 ta' Diċembru: Beatu Urbanu V

Verżjoni Vidjo:

Beatu Urbanu V

L

-imħabba ma tintefaħx

biha nnfisha, ma titkabbarx fuq l-oħrajn.

1Korintin 13:4

BEATU URBANU V

Papa

1310 – 1370

Tagħrif:

William de Grimouard, il-futur Papa Urbanu V, kien ġej minn familja nobbli Franċiża u twieled fi Grisac, fil-Languedoc (Franza).

Daħal mal-Benedittini f'Chirac, u studja f'Montpellier, Toulouse, Pariġi u Avignon.

Kien ordnat saċerdot u ħa d-dottorat fil-liġi, u kiseb fama kbira bħala professur tal-liġi f'Montpellier u f'Avignon, u serva bħala vigarju ġenerali fi Clermont u f'Uzés.

Ta' 42 sena l-Papa Klement VI ħatru (1352) abbati ta' St Germain f'Auxerre, u serva fuq ħafna missjonijiet diplomatiċi fl-Italja.

Papa Innoċenz VI ħatru abbati ta' San Vittore f'Marsilja fl-1361 u legat tar-reġina Ġwanna tal-Italja f'Napli.

Kien hawn meta huwa ngħażel Papa fl-1362 f'Avignon meta l-kardinali ma setgħux jiftehmu biex jagħżlu wieħed minn fosthom wara l-mewt ta' Innoċenz VI u ħa l-isem ta' Urbanu V.

Urbanu kompla juri interess fl-edukazzjoni u waqqaf l-universitajiet ta' Krakovja u ta' Vjenna.

Hu kien eżempju ta' sempliċità u integrità, kien ħieles min-nepotiżmu u ħadem ħafna għar-riforma tal-Knisja.

L-ikbar att tal-pontifikat tiegħu kien ir-ritorn tiegħu minn Avignon għal Ruma, minn fejn il-Papa kien ilu nieqes 60 sena.

Għamel dan il-pass kuraġġuż minkejja l-oppożizzjoni tal-kardinali u l-qorti Franċiżi meta l-Kardinal Albornoz rebaħ mill-ġdid l-Istati tal-Papa fl-1367.

Urbanu V b'enerġija kbira beda jibni mill-ġdid il-bażilki l-kbar li kienu ġġarrfu.

Iżda wara 3 snin, mifni mid-diżordnijiet lokali, ċeda għal diversi pressjonijiet, kif ukoll minħabba l-imħabba li kellu għal Franza, huwa reġa' lura lejn Avignon minkejja t-twissija ta' Santa Briġida li jekk jitlaq minn Ruma imut f'qasir żmien.

Mewtu ġrat f'Avignon fid-19 ta' Diċembru 1370, f'inqas minn tliet xhur wara li ħalla Ruma.

Il-kult lejh kien approvat minn Piju IX fl-1870.

Ħsieb

Is-sempliċità f'nofs il-poter u l-kobor li kellu tidher li tiddefinixxi lil dan il-qaddis, li aċċetta b'diffikultà l-papat tiegħu, iżda baqa' patri Benedittin f'qalbu.

Dak li jiċċirkundana m'għandux għalfejn jinfluwenzana b'mod negattiv.

Tassew li għall-Beatu Papa Urbanu V, nistgħu napplikaw dawn il-versi mil-1 Korintin 13:4-6:

"... l-imħabba ma tintefaħx biha nnfisha, ma titkabbarx fuq l-oħrajn; ma tagħmilx dak li mhux xieraq; ma tfittixx dak li hu tagħha, ... ma tifraħx bl-inġustizzja, imma tifraħ bil-verità."

Imma xi jfisser eżatt dan u kif nistgħu bħal Papa Urbanu ma ninqdewx bil-pożizzjonijiet tagħna biex nitkabbru fuq l-oħrajn imma biex inservu lill-oħrajn u nwasslulhom il-Verità u l-Imħabba ta' Kristu?

"L-imħabba ma tintefaħx bija nnfisha."

ma tagħmilx biex tidher hi, anzi l-imħabba tingħata b'mod li tikkonsma lil dak li jkun u għalhekk

"l-imħabba ma titkabbarx fuq l-oħrajn."

Aħna, ħafna drabi, meta naħsbu fil-

leaders

ta' din id-dinja, naħsbu li l-poter għandu x'jaqsam mal-arroganza, jew inkella mal-agressività, jew mal-vjolenza, imma l-imħabba, għaliex il-qadi huwa forma sabiħa tal-imħabba,

"ma titkabbarx fuq l-oħrajn."

Ma tmegħekomx taħt saqajha, ma tikkalpestahomx.

"L-imħabba ma tagħmilx dak li mhux xieraq."

L-imħabba allura tgħożż l-onestà, l-integrità: l-imħabba tevita dak kollu li mhux xieraq, l-imħabba tgħin id-dinjità ta' dak li jkun, tagħrafha, tippromoviha.

"L-imħabba ma tfittixx dak li hu tagħha."

L-imħabba ma toqgħodx tagħmel il-kontijiet.

L-imħabba ma tgħidx, 'dan huwa dritt tiegħi.'

L-imħabba tagħti lil hemm mill-eżiġenzi tal-ġustizzja.

"L-imħabba ma tifraħx bl-inġustizzja imma tifraħ bil-verità."

Jalla fuq l-eżempju tal-Beatu Urbanu V, aħna nifirħu bil-ġustizzja, nifirħu bil-verità, nifirħu b'dak kollu li huwa sewwa u nġibu l-ġid u l-barka fuq l-għażiż pajjiż tagħna.

Il-veri dixxipli ta' Ġesù Kristu jħobbu jservu.

Huma jafu li meta huma jaqdu lil ħaddieħor huma jkunu qed jesprimu l-imħabba vera tagħhom u jwettqu patt li huma għamlu fil-magħmudija.

Hi x'inhi s-sejħa tagħhom fil-Knisja jew l-irwol tagħhom fil-komunità, huma jħossu fihom xewqa akbar li jħobbu u jaqdu lill-Mulej u lil xulxin.

U int, f'hiex int fl-imħabba tiegħek lejn l-oħrajn?

Tinqeda bil-pożizzjoni tiegħek (kemm jekk hi ta' livell għoli u kemm jekk le) biex taqdi lill-oħrajn bla ma tfittex dak li hu tiegħek?

Kemm inti lest/a li tirsisti biex sakemm ikun possibli għalik, iġġib il-ġustizzja u tixhed għall-Verità u s-Sewwa anki jekk dan jiswielek ħafna?

Talba

Missier Etern, aħna nirringrazzjawk għal dak kollu li bil-qawwa tiegħek irnexxielu jwettaq il-Beatu Papa Urbanu V matul il-papat tiegħu.

Agħtina aktar irġiel u nisa qaddisin fil-Knisja ta' Ibnek, li jħabirku għall-kura u s-salvazzjoni tal-erwieħ fi żminijietna.

Bi Kristu Sidna.

Ammen.

English Version:

Alternative Reading:

Wikipedia:

Nota: It-Tagħrif dwar il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64edc94b28', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


22 ta' Frar: Il-Katedra ta' San Pietru

Verżjoni Vidjo:

Il-Katedra ta' San Pietru

"Pietru, qabel ma sejjaħtlek mid-dgħajsa, għaraftek, qegħedtek kap tal-poplu tiegħi, U tajtek l-imfietaħ tas-saltna tas-smewwiet.

Kull ma torbot fuq l-art ikun marbut fis-smewwiet, u kulma tħoll fuq l-art ikun maħlul fis-smewwiet." –

Antifona mil-Liturġija tas-Sigħat tal-Festa tal-Katedra ta' San Pietru (Mattew 16:19)

IL-KATEDRA TA' SAN PIETRU

Tagħrif:

X'aktarx li din il-festa bdiet tiġi ċċelebrata kull sena mill-bidunett tal-Knisja, b'tifkira tal-ġurnata li fiha San Pietru għamel l-ewwel ċerimonja reliġjuża hekk kif wasal Ruma, xi ħdax-il sena wara li Ġesù tela' s-sema.

Kittieba tal-Istorja jaffermaw li San Pietru, qabel ma mar Ruma, kien diġà waqqaf is-Sedi tiegħu f'Antjokja.

Antjokja dak iż-żmien kienet il-kapitali tal-Lvant.

San Girgor il-Kbir jgħid li l-Prinċep tal-Appostli kien isqof ta' dik il-belt għal seba' snin.

Huwa fatt ukoll ibbażat fuq il-kunsens unanimu tal-kittieba Nsara tal-qedem li San Pietru kien ukoll Ruma u waqqaf il-Knisja hemmhekk.

B'danakollu hu ma baqax kontinwament Ruma, billi għal xi waqtiet kellu spiss ikun bnadi oħra minħabba l-ħidma appostolika tiegħu .

Fil-Vatikan, hemm siġġu sempliċi bid-dirgħajn, magħmul mill-injam tal-ballut, u li żmien wara kien ġie msebbaħ b'panelli tal-avorju.

Dan is-siġġu (

sedes gestatoria

) jinsab ippreservat ġo kaxxa kbira tal-bronż, iddisinjata minn Bernini, u tinsab imqiegħda fil-għoli mal-ħajt.

Fl-1867, dan is-siġġu kien ġie espost għall-venerazzjoni tal-Fidili biex jiġi kkomemorat it-tmintax-il ċentinarju mill-mewt ta' San Pietru.

Biż-żmien, il-Knisja, bdiet tara fis-siġġu ta' San Pietru, simbolu tal-awtorità tal-Papa, jew fi kliem ieħor l-għaqda tal-Knisja mal-Papa suċċessur tal-Appostli, u għalhekk f'dan il-jum, tħeġġeġ il-Fidili biex isaħħu l-fedeltà tagħhom lejn il-Papa u biex jitolbu għalih.

Fl-imgħoddi, il-festa li tfakkar l-awtorità pontifiċja ta' San Pietru kienet tiġi ċċelebrata f'żewġ dati differenti: fit-18 ta' Jannar, f'ġieħ il-pontifikat tiegħu f'Ruma, u fit-22 ta' Frar f'ġieħ il-pontifikat tiegħu f'Antjokja.

Fir-riforma tal-Kalendarju Universali tal-Knisja tal-1969 dawn iż-żewġ festi nġabru f'festa waħda.

Ħsieb

Qari mid-Diskorsi tal-Papa San Ljun il-Kbir:

"Minn fost kulħadd, Pietru waħdu ntagħżel, u tqiegħed fuq il-ħidma għas-sejħa tal-ġnus kollha, fuq l-Appostli kollha, u fuq il-missirijiet kollha tal-Knisja.

Għalkemm ħafna huma s-saċerdoti u ħafna r-rgħajja fil-poplu ta' Alla, sewwa sew huwa Pietru li jmexxi lil kulħadd, taħt il-mexxej il-kbir, li hu Kristu.

Għeżież, kemm hu kbir u tal-għaġeb is-sehem li Kristu għoġbu jagħti lil dan ir-raġel mis-setgħa tiegħu stess!

U jekk Kristu għoġbu wkoll jagħti sehem minn din l-istess setgħa tiegħu lill-Appostli u 'l-mexxejja l-oħra, jekk hu ma ċaħadx jagħti lill-oħrajn sehem minn dak li għandu hu, huwa qatt ma tahom xejn jekk mhux permezz ta' Pietru.

Ġesù qal lil Pietru: 'Jiena nagħtik l-imfietaħ tas-saltna tas-smewwiet, u kulma torbot fuq l-art ikun marbut fis-smewwiet, u kulma tħoll fuq l-art ikun maħlul fis-smewwiet.'

Il-jedd ta' din is-setgħa għadda wkoll lill-Appostli l-oħra, il-kmand mogħti b'dan id-digriet twassal ukoll lill-kapijiet kollha tal-Knisja; iżda m'hux ta' xejn tħalla fil-ħsieb ta' wieħed dak li ġie kkmandat lil kulħadd.

Dan ġie fdat b'mod speċjali lil Pietru, għax Pietru hu l-mudell li lejh għandhom iħarsu l-mexxejja kollha tal-Knisja."

Ma kienx is-soltu li Ġesù jbiddel l-ismijiet tad-dixxipli tiegħu; barra mil-laqam li ta lill-ulied Żebedew, 'ulied ir-ragħad' (Mark 3;17).

Qatt ma ta isem ieħor, biss lil Xmun biddillu ismu u sejjaħlu 'Kefas.'

Dan l-isem aktar 'il quddiem ġie maqlub bil-Grieg bħala Petros u bil-Latin bħala Petrus.

U dan ġie maqlub mhux għax kien isem imma għax kien mandat li Petrus irċieva mingħand il-Mulej.

Dan l-isem Petrus baqa' jidher spiss fil-Vanġelu u spiċċa biex biddel l-isem oriġinali ta' Xmun.

"U jiena ngħidlek: Inti Pietru, u fuq din il-blata jiena nibni l-Knisja tiegħi, u s-setgħat tal-infern ma jegħlbuhiex.

Jiena nagħtik l-imfietaħ tas-Saltna tas-smewwiet, u kulma torbot fuq l-art ikun marbut fis-smewwiet, u kull ma tħoll fuq l-art ikun maħlul fis-smewwiet."

(Mattew 16: 18-19)

Papa Franġisku, f'silta mill-ewwel omelija tiegħu meta laħaq Papa (19 ta' Marzu, 2013) qal hekk:

"Hu minnu li Ġesù Kristu lil Pietru tah f'idejh is-setgħa, imma x'setgħa hi din?

Wara l-mistoqsija tripla li Ġesù jagħmel lil Pietru dwar l-imħabba, tasal l-istedina tripla: irgħa l-ħrief tiegħi, irgħa n-nagħaġ tiegħi.

Ma ninsew qatt li s-setgħa vera hi s-servizz, u li anki l-Papa, biex iħaddem is-setgħa tiegħu, irid jidħol dejjem iżjed f'dak is-servizz li għandu l-quċċata kollha dawl tiegħu fuq is-salib."

Tajjeb li f'dan il-jum nitolbu b'mod speċjali għall-Papa: nitolbu għall-bżonnijiet, għall-protezzjoni u għall-qdusija tiegħu kif ukoll skont l-intenzjonijiet li għandu.

Ma ninsewx nitolbu għall-Knisja kollha biex tibqa' fidila lejn is-suċċessur ta' Pietru u f'għaqda miegħu, taħdem u sservi lil kulħadd fuq l-eżempju tal-Iben t'Alla li "ma ġiex biex ikun moqdi imma biex jaqdi u jagħti ħajtu b'fidwa għall-kotra."

Talba

Mulej Ġesù Kristu int waqqaft il-Knisja tiegħek fuq il-blata tal-fidi ta' San Pietru.

Agħmel li ħadd u xejn ma jkun il-kawża li jdgħajjef jew ixejjen il-fidi tagħna.

Int għażilt lil San Pietru biex ikun l-ewwel wieħed li jmexxi l-Knisja tiegħek, u tlabt għalih biex il-fidi tiegħu ma tonqosx; wettaqna fl-istess fidi, u saħħaħna fil-fedeltà tagħna lejn il-Papa, is-suċċessur ta' San Pietru.

Ammen.

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar din il-Festa tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64edcd39a0', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


13 ta' Dicembru: Santa Luċija

Verżjoni Vidjo:

Santa Luċija

"Bqajt sħiħa sa l-aħħar u salvajt ħajtek, Luċija, għarusa ta' Kristu: int seħħlek tobgħod kull ma hu tad-dinja, u b'demmek stess irbaħt lill-għadu; issa qiegħda tiddi bil-glorja mal-anġli." –

Antifona mil-Liturġija tas-Sigħat tat-Tifkira ta' Santa Luċija

SANTA LUĊIJA

Verġni u Martri

283? – 304

Tagħrif:

Skont tradizzjoni, jew forsi aħjar leġġenda, Santa Luċija twieldet Sirakuża, Sqallija, dwar is-sena 283, minn familja nobbli.

Meta kienet għadha żgħira tilfet lil missierha, u rabbietha ommha, Ewtakja.

Meta kibret, Luċija ipperswadiet lil ommha li kienet ilha marida, biex jagħmlu pellegrinaġġ flimkien għal Katanja u jmorru fuq il-qabar ta' Santa Agata li kienet mietet martri xi ħamsin sena qabel.

Waqt li kienu qed jitolbu, l-omm fieqet f'daqqa waħda.

Luċija ddeċidiet li tħalli d-dinja u tikkonsagra ħajjitha kollha lil Alla, u tgħin lill-fqar.

Għamlet il-vot tal-verġinità u ħassret iż-żwieġ li kienet ser tidħol fih ma' żagħżugħ nobbli pagan.

Dak iż-żagħżugħ ħassu mweġġa b'din l-azzjoni ta' Luċija, u biex ipattihielha akkużaha quddiem il-Konslu Ruman li kienet Nisranija, u ma kinetx tosserva l-liġijiet tal-Imperu.

Santa Luċija b'kuraġġ kbir stqarret il-fidi tagħha u ġiet ikkundannata għat-torturi bin-nar u bl-ilma jagħli.

Hi baqgħet soda minkejja t-torturi li sofriet sakemm fl-aħħar nifdulha griżmejha b'xabla.

Hi baqgħet ħajja sakemm xi ħadd qarbinha, imbagħad mietet.

Dan ġara fil-persekuzzjonijiet tal-Imperatur Djoklezjanu fis-sena 304.

Għalkemm ma hemm l-ebda evidenza storika ta' din it-tradizzjoni dwar ħajjitha, ma hemm l-ebda dubju dwar il-kult tagħha u l-konnessjoni tagħha ma' Sirakuża.

Isimha hu mniżżel fil-Kanone tal-quddiesa.

Ħsieb

Dan li ġej huwa qari mit-Trattat fuq il-Verġnità, tal-isqof San Ambroġ:

"Int, waħda mill-poplu, waħda mill-kotra, fuq kollox waħda mill-verġni, int, li d-dija ta' ruħek issebbaħ il-ħlewwa ta' ġismek (għax għal ftit ma xebbahtikx mal-Knisja!) aħseb dejjem fi Kristu xħin tkun mistrieħa f'kamartek bil-lejl, u l-ħin kollu oqgħod stennieh ġej.

Hekk xtaqek Kristu, hekk għażlek Kristu.

Hu jsib il-bieb miftuħ, u jidħol ġewwa; dan ma jistax jonqos, ladarba hu stess wiegħed li jidħol.

Ħaddan mela lil dak li fittixt; ersaq lejh u ssir kollok dawl; żommu, itolbu biex ma jitlaqx malajr, għidlu bil-qalb biex ma jwarrabx.

Għax il-Verb ta' Alla jiġri, u ma jinqabadx minn min jiddejjaq bih, ma jinżammx minn min ma jagħtix kasu.

Ersaq b'ruħek kollha lejn il-kelma tiegħu, imxi bla mistrieħ wara l-ħoss tal-kliem tiegħu tas-sema, għax malajr jgħaddi.

Taf x'qalet dik ix-xebba?

Fittixtu, u ma sibtux, sejjaħtlu, u ma semagħnix.

Imma int li sejjaħtlu, li tlabtu, li ħallejtlu l-bieb miftuħ, taħsibx li għandek għax issewwed qalbek jekk telaq malajr: hu sikwit iħallina niġġarrbu.

X'qalilhom fl-Evanġelju lil dawk li talbuh biex ma jwarrabx minn pajjiżhom?

Qalilhom: 'Jeħtieġli nxandar il-kelma ta' Alla lill-ibliet l-oħra wkoll, għax għalhekk ġejt mibgħut.

U mqar jekk mingħalik ikun telaq, oħroġ, mur erġa' fittxu.'

Iżda min, ħlief il-Knisja mqaddsa, għandu jgħallmek kif iżżomm lil Kristu?

Anzi hi diġà għallmitek, jekk taqra u tifhem sewwa dan li hemm miktub: 'Bilkemm ilħaqt għaddejthom meta sibt lill-maħbub ta' qalbi; żammejtu, u ma tlaqtux.'

Mela biex inżommuh lil Kristu?

La b'rabtiet ħżiena u lanqas b'għoqod ta' ħbula.

Lil Kristu norbtuh magħna bl-imħabba, niġbduh lejna bir-riedni ta' moħħna, inżommuh bil-ġibdiet ta' ruħna.

Għalhekk, jekk int ukoll trid iżżomm lil Kristu miegħek, mur fittxu, u xejn la taqta' qalbek mit-tbatija; għax sikwit jiġri li lil Kristu nsibuh aħjar fost it-tbatijiet tal-ġisem u f'idejn l-istess persekuturi tagħna.

'Bilkemm ilħaqt għaddejthom,' qalet.

U tassew, sakemm int ma tħallix is-setgħat tad-dinja jegħlbuk, tara li fi żmien qasir, f'waqt wieħed, malli tkun ħlist minn taħt idejn il-persekuturi tiegħek, Kristu jiġi jilqgħek minnufih, u ma jissaportix jarak tiġġarrab iżjed.

Dik li tfittex lil Kristu b'dan il-mod, u ssibu, tkun tista' tgħid: 'Żammejtu, u ma tlaqtux, sa ma daħħaltu fid-dar ta' ommi, fil-kamra ta' dik li nisslitni.'

Xi tkun id-dar u l-kamra ta' ommok jekk mhux il-qalba ta' qalbek moħbija 'l ġewwanett?

Ħu ħsiebha sewwa din id-dar, naddafha tajjeb minn ġewwa biex, wara li tkun għamiltha għamara bla tebgħa, id-dar spiritwali tiegħek, marbuta sewwa fuq il-ġebla tax-xewka, tinbnielek f'saċerdozju qaddis u fiha jgħammar l-Ispirtu s-Santu.

Kristu ma jitlaqx lil dik il-verġni li tfittxu hekk, li titolbu dawn il-ħwejjeġ; mhux biss, imma jiġi jżurha sikwit; għaliex huwa magħna sa l-aħħar taż-żmien."

Il-Papa Ġwanni XXIII, Il Tempio Massimo, fl-ittra lin-nisa reliġjużi, jgħidilhom hekk:

"Jalla l-imġiba tagħkom turi lil kulħadd li l-kastità mhix biss virtù possibbli iżda hi wkoll virtù soċjali, li għandha tkun imħarsa permezz tat-talb, tal-viġilanza u bit-tgħakkis tas-sensi."

U int, kemm qed iżomm ruħek safi/ja quddiem Alla u quddiem il-bnedmin?

Lest/a li tagħti xhieda tal-fidi tiegħek sat-tixrid ta' demmek?

Nitolbu lil Santa Luċija biex titlob għaż-żgħażagħ tagħna ħalli jżommu ruħhom safja u jgħixu sa minn żogħżithom ħajja li togħġob lil Alla.

Nitolbuha wkoll tinterċedi għalina biex ikollna aktar xebbiet li fuq l-eżempju tagħha jikkonsagraw il-verġinità tagħhom u jgħixu ħajja f'servizz għal kull min hu fil-bżonn.

Talba

Agħtina l-għajnuna, Mulej, għat-talb qaddis li tressaq quddiemek għalina Santa Luċija, verġni u martri, biex il-glorja li hi għandha quddiemek niċċelebrawha kif jixraq fuq l-art, sa ma naslu li narawha fis-sema.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar din il-qaddisa tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64edd9cb5a', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


11 ta' Diċembru: San Damasu I

Verżjoni Vidjo:

San Damasu I

"Dak li miexi fuq il-baħar seta' jikkalma l-mewġ qawwi: Dak li jagħti l-ħajja liż-żerriegħa li qed tmut fil-ħamrija; Dak li kien kapaċi jħoll il-ktajjen tal-mewt, u wara tlett ijiem fid-dlam iġib lura fid-dinja lil ħu Marta; nemmen li hu għad iqajjem mill-ġdid lil Damasu mit-trab tal-art." –

Skrizzjoni li San Damasu I kiteb għalih stess.

SAN DAMASU I

Papa

305 – 384

Tagħrif:

San Damasu twieled aktarx f'Ruma għall-ħabta tas-sena 305.

Missieru li kien Spanjol, wara l-mewt ta' martu jew bil-kunsens tagħha sar qassis u kien jieħu ħsieb il-knisja ta' San Lawrenz, f'Ruma.

Damasu sar Djaknu fil-knisja li kien qed jieħu ħsieb missieru, u wara sar qassis.

Fis-sena 366, meta kellu madwar 62 sena sar Papa.

Miegħu sar l-antipapa Ursinu, iżda dan ġie eżiljat mill-Imperatur Valentinjanu.

Matul il-papat twil tiegħu ta' 18-il sena, San Damasu kellu jħabbat wiċċu ma' ħafna nkwiet, speċjalment dak imqanqal mis-segwaċi ta' Ursinu, u minn ħafna tagħlim falz sew f'Ruma u sew f'postijiet oħra fil-Knisja.

B'danakollu, San Damasu ra ħwejjeġ sbieħ iseħħu fil-Knisja.

Fis-sena 380, l-Imperatur Teodozju tal-Lvant u Grazjanu tal-Punent ipproklamaw il-Kristjaneżmu bħala r-Reliġjon tal-Imperu Ruman.

Kien hu l-ewwel Papa li sejjaħ il-Knisja bl-isem ta' "Is-Sedja Appostolika."

Hu ħatar lil San Ġilormu segretarju tiegħu u awtorizzah biex jagħmel reviżjoni b'reqqa ikbar tal-verżjoni Latina qadima tal-Bibbja, b'riżultat li llum għandna l-Vulgata.

F'Sinodu tat-374, San Damasu ħareġ Kanoni importanti tal-Kotba tat-Testment il-Ġdid.

Fi żmienu il-lingwa tal-Liturġija nbidlet mill-Grieg għal-Latin, f'Ruma.

Hu sab u rrestawra l-katakombi fejn bosta martri Nsara kienu midfuna, u għamilhom postijiet ta' pellegrinaġġi.

Huwa kiteb bosta skrizzjonijiet fuq lapidi ta' oqbra u knejjes biex il-Fidili japprezzaw aħjar il-wirt Nisrani tagħhom.

San Damasu miet f'Ruma fil-11 ta' Diċembru 384, u difnuh fil-qabar fejn kien hemm midfunin ommu u ħutu, fiċ-ċimiterju ta' San Kallistu.

Biex titpoġġa fuq qabru kiteb din l-iskrizzjoni: "Jien, Damasu, xtaqt nindifen hawn, iżda bżajt li noffendi l-fdalijiet ta' dawn il-qaddisin."

Ħsieb

L-istorja tal-papat u l-Knisja hija inseparabbilment imħallta mal-bijografija personali ta' Damasu.

F'perjodu problematiku u kruċjali tal-istorja tal-Knisja, huwa jispikka bħala difensur tal-fidi vera b'ħeġġa kollha żelu li kien jaf x'għandu jagħmel f'kull ċirkustanza li kellu jaffaċċja.

Damasu jagħmilna konxji ta' żewġ kwalitajiet ta' tmexxija tajba: viġilanza għat-tħeġġiġ tal-Ispirtu, u servizz.

It-taħbit tiegħu għandu jfakkarna li Ġesù qatt ma wiegħed il-protezzjoni tal-blat tiegħu mir-riħ tal-uragani u lanqas li se jħares lis-segwaċi tiegħu mid-diffikultajiet.

L-unika garanzija tiegħu hija r-rebħa finali.

Kull Nisrani jinsab f'din it-taqbida ħarxa biex jaħdem għas-salvazzjoni ta' ruħu fost tant taħbit u tiġrib li qatt ma jonqos.

Dawn huma siltiet minn kummentarju għat-talba tal-Missierna: "La ddaħħalniex fit-tiġrib" ta' San Frangisk Anton Fasani:

"Mulej, fil-għerf ġust tiegħek, int għall-ġid tagħna ridt li ħajjet il-bniedem fuq l-art tkun taqbida, iżda din m'hijiex taqbida kontra d-demm u l-laħam, imma kontra l-prinċpijiet u l-mexxejja tad-dlamijiet.

Hija ġlieda bejn l-ispirti l-ħżiena u l-ispirti tas-sema.

Imma, Mulej, min jista' jżomm sħiħ kontra x-xitan?

Dak li kien maħluq biex ma jibża' minn xejn, dak hu s-sultan ta' wlied is-suppervja.

U lkoll kemm aħna nintilfu, jekk ma tgħinniex int, Mulej.

Tkun imbierka, mela, dejjem il-ħniena tiegħek, għax int dawwaltna, u aħna nitolbu l-għajnuna mingħandek, aħna u ngħidu: 'u la ddaħħalniex fit-tiġrib.'

Jeħtieġ li wieħed jifhem sewwa żewġ kelmiet:

sahra

u

talb

Jeħtieġ li nishru dejjem, għax l-għadu tagħna, ix-xitan, dejjem jishar fuqna biex jagħmlilna l-ħsara.

Min jishar joqgħod attent u jaħrab mill-perikli.

U t-talb ukoll hu meħtieġ b'mod speċjali, għax għalkemm l-ispirtu jrid, dan għadu mirbuħ mid-dgħufija tal-ġisem, li hu magħqud max-xitan li hu qawwi.

Mela biex ir-ruħ tirbaħ lill-ġisem u lix-xitan, jeħtieġ li tilbes dik il-qawwa li ġejja minn fuq.

U din tinkiseb biss bit-talb.

Fhimt, ja ruħ?

Imma jaħasra, kemm jitqarrqu l-bnedmin meta jaħsbu li jistgħu jkunu fiż-żgur bla ma jishru.

Imorru fil-periklu u dlonk jaqgħu.

Hekk ukoll hemm dawk li jaħsbu li huma qawwijin mingħajr it-talb, iżda mbagħad meta jinqala' t-tiġrib jintelqu f'idejn ix-xitan.

Meta ngħidu "Iddaħħalniex fit-tiġrib" inkunu nitolbu 'l Alla biex ma jħalliniex naqbdu t-triq tad-dnub.

B'din it-talba nitolbu l-Ispirtu jagħtina l-grazzja li nagħrfu t-tajjeb mill-ħażin, u l-qawwa biex nagħmlu t-tajjeb.

Nitolbu wkoll li qalbna tishar dejjem fuq l-imġiba kollha tagħna u li niksbu l-perseveranza tal-aħħar.

U int, kemm tishar fit-talb?

Meta titlob lil Alla biex ma jdaħħlekx fit-tiġrib, tagħmel ħiltek kollha biex titbiegħed minn dak kollu li jista' jwasslek għad-dnub?

Meta tinqabad fin-nassa tax-xitan minħabba d-dgħjufija tiegħek, tfittex li tinħeles bit-talb, u bis-Sagramenti tal-Qrar u t-Tqarbin li jagħtuna l-qawwa kontra l-Ħażin u l-qerq tiegħu?

Ejjew nitolbu biex il-Mulej jeħles mit-tiġrib kontinwu tax-xitan lill-Papa u l-isqfijiet, is-saċerdoti, il-patrijiet u s-sorijiet, dawk ta' ħajja kkonsagrata u l-lajċi kollha.

Nitolbuh jipproteġina minn kull tip ta' tentazzjoni, iwaqqaf kull spirtu ta' firda bejnietna u jħarisna mill-iskandli li jġibu kunfużjoni u taħwid qalb il-poplu.

Nitolbuh ukoll biex jagħtina mexxejja tajba u qaddisa bħall-Papa li qed niċċelebraw it-tifkira tiegħu llum biex imexxuna bil-għaqal, bl-għerf u bil-qdusija.

Talba

Nitolbuk, Mulej, biex kif il-Papa San Damasu weġġah u ħabb il-martri tiegħek, hekk aħna niċċelebraw dejjem il-merti tagħhom.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

Parti mill-Ħsieb huwa meħud minn Kummentarju għat-talba tal-"Missierna" ta' San Frangisk Anton Fasani, maqlub għal Malti minn Patri Edmund Teuma OFMConv.

__ATA.cmd.push(function() { __ATA.initDynamicSlot({ id: 'atatags-26942-5ed64edda10d3', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


12 ta' Diċembru: Santa Ġovanna Franġiska De Chantal

Verżjoni Vidjo:

Santa Ġovanna Franġiska De Chantal

"Minkejja s-sofferenzi kollha li ġarrbet, wiċċha qatt ma tilef is-serenità tiegħu, u lanqas qatt darba ma naqset mill-fedeltà li Alla talab minnha." –

Dan il-kliem dwar Santa Ġovanna Franġiska de Chantal qalu San Vinċens de Paul li kien direttur spiritwali tagħha meta kienet Superjura tal-Kunvent ta' Pariġi.

SANTA ĠOVANNA FRANĠISKA DE CHANTAL

Armla u Reliġjuża

1572 – 1641

Tagħrif:

Santa Ġovanna twieldet f'familja prominenti f'Dijon, Franza, fit-28 ta' Jannar, 1572.

Kellha żewġ ħutha subien, wieħed ikbar u l-ieħor iżgħar minnha.

Omma mietet meta twieled it-tieni tifel meta Ġovanna kellha biss sena u nofs.

Ta' 20 sena, missierha żewwiġha lill-Baruni de Chantal li kien seba' snin ikbar minnha, u kellha sitt itfal li minnhom għexu erbgħa.

Hija gawdiet żwieġ hieni sakemm disa' snin wara li żżewġu sfat deżolata meta żewġha miet f'inċident waqt li kien għall-kaċċa, fl-1601.

Fl-1604, meta kellha 32 sena ltaqgħet ma' San Franġisk de Sales u l-ħbiberija ta' bejniethom baqgħet sal-mewt tiegħu fl-1622.

Taħt it-tmexxija tiegħu hi ħaffet b'ħeġġa 'l quddiem fit-triq tal-perfezzjoni, u ħabirket kemm felħet f'opri ta' mħabba għall-foqra u l-aktar għall-morda.

Meta San Franġisk urieha l-proġett tiegħu li jifforma l-Kongregazzjoni tas-sorijiet tal-Viżitazzjoni, hija laqgħet bil-ferħ il-proposta tiegħu u offriet li tgħinu b'ħilitha kollha.

Bintha l-kbira żżewġet lil ħu San Franġisk de Sales, binha ta' erbatax-il sena ħa ħsiebu ħuha li kien l-Arċisqof ta' Bourges, u ż-żewġt ibniet l-oħra ngħaqdu magħha fil-Kongregazzjoni li waqqfet ma' San Franġisk fl-1610, f'Annecy, meta l-Qaddisa kellha 45 sena.

Il-Qaddisa mexxiet il-Kongregazzjoni b'għaqal kbir, u ratha tikber hekk malajr li sa qabel ma mietet kienu ġa nfetħu 86 kunvent.

Santa Ġovanna mietet f'Moulins, f'wieħed mill-kunventi tagħha, fit-13 ta' Diċembru,1641, fl-età ta' 69 sena.

Ġisimha ħaduh f'Annecy u difnuh ħdejn dak ta' San Franġisk de Sales.

Il-Papa Klement XIII iddikjaraha qaddisa fl-1767.

Ħsieb

Minn traġedja, jista' joħroġ ħafna tajjeb, anke meta s-sitwazzjoni tidher bla tama.

Santa Ġovanna Franġiska De Chantal tilfet lil żewġha u ġarrbet it-trattament krudili ta' missieru, iżda spiċċat biex misset il-ħajjiet u l-qlub ta' ħafna nies meta waqqfet l-Ordni tal-Viżitazzjoni tal-Madonna.

Jekk int ukoll għaddejt minn traġedja fil-ħajja tiegħek, itlob lil Alla biex jgħinek titratta ma' kwalunkwe feriti sentimentali jew psikoloġiċi, jew anki rabja li jista' jkollok għal xi persuna/i. Importanti li aħna l-Insara ma nieqfux nagħmlu t-tajjeb u l-ġid lill-proxxmu tagħna anki meta aħna nkunu rċevejna xi forma ta' deni mingħand min stennejna li se jħobbna.

Meta aħna niltaqgħu mal-kuntrarju, wiċċna jrid jibqa' bħalma baqa' dak ta' Santa Ġovanna (hekk kif qal fuqha d-direttur spiritwali tagħha San Franġisk de Sales), jitbissem biex jagħmel kuraġġ lill-oħrajn.

Santa Ġovanna Franġiska De Chantal kienet tgħid:

"Żomm għajnejk fuq Alla u ħallih jagħmel Hu.

Dan huwa dak kollu li għandek għalfejn tinkwieta dwaru."

Imma, tgħiduli, li aħna ngħidu wkoll:

"Għin ruħek biex Alla jgħinek."

Mela kif ser nifhmu eżatt fejn għandna nagħmlu xi ħaġa u fejn għandna sempliċiment nafdaw u nintelqu f'idejn Alla?

Ċertament li għandna nitkellmu ma' Alla b'kunfidenza, għax Ġesù stess qalilna nsejħulu 'Missier!'

Irridu nitolbuh dak li nemmnu li neħtieġu.

Minn naħa tagħna, għandna ngħinu rwieħna biex naslu għal dan.

Is-sigriet ta' ħajja ferħana li tħallilek wiċċek imbissem bħal ta' Santa Ġovanna fost ħafna tiġrib, hu li:

LIL ALLA NAFDAWH BIR-RIŻULTAT TAL-ISFORZI TAGĦNA

, huma x'inhuma u jagħmel Hu!

U dan li riedet tfisser il-qaddisa tal-lum għax Hu dejjem jifhem aħjar minna x'għandna bżonn!

Meta lill-Mulej nitolbuh xi ħaġa speċifika għax jidhrilna li hi tajba għalina, ir-risposti tiegħu jistgħu jkunu erbgħa:

IVA, LE, STENNA

jew

SE NTIK XI ĦAĠA AĦJAR

(ma jagħtikx dak li titolbu eżatt, biex jagħtik xi ħaġa aħjar li forsi int stess mhux qed taraha bħalissa).

Għalhekk, wara li nkunu għamilna ħilitna kollha, jeħtieġ li nkomplu nafdawh bis-serjetà u bi mħabba filjali u Hu stess jurina maż-żmien x'kien l-aħjar għalina u b'mod speċjali għal ruħna, li hi l-aktar ħaġa prezzjuża għalih għax hi l-vera aħna u ser tibqa' għal dejjem.

Tajjeb ukoll li bħal Santa Ġovanna Franġiska De Chantal, infittxu li jkollna direttur spiritwali tajjeb, għaqli u għaref ħalli jakkumpanjana fil-vjaġġ spiritwali tagħna lejn is-Sema pajjiżna.

Talba

O Alla, int żejjint b'merti kbar lil Santa Ġovanna Franġiska de Chantal f'kull stat ta' ħajja li minnu għaddejtha; bit-talb tagħha, agħtina li nimxu dejjem fidili mas-sejħa tagħna li nxerrdu bla heda madwarna d-dawl tal-eżempji t-tajba.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar din il-qaddisa tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64edd9bf59', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


14 ta' Dicembru: San Ġwann tas-Salib

Verżjoni Vidjo:

San Ġwann tas-Salib

"Fejn ma hemmx imħabba, qiegħed int l-imħabba, u ssib l-imħabba." –

San Ġwann tas-Salib

SAN ĠWANN TAS-SALIB

Saċerdot u Duttur tal-Knisja

1542 – 1591

Tagħrif:

San Ġwann twieled f'Fontivers fl-1542 minn Gonzalvo d'Yepes u Katerina Alvarez.

Missieru kien bniedem għani li kien ġej minn familja nobbli.

Imma kien waqa' f'tant faqar li kważi kienu jbatu l-ġuħ.

Kellu żewġ aħwa oħra akbar minnu; Ġużeppi li hu venerabbli u anke kellu s-setgħa li jagħmel il-mirakli, u Lwiġi.

Minn ċkunitu Ġwanni kien juri li hu mogħni b'moħħ tajjeb.

Ta' erba' snin waqa' fi xmara u kien qed jegħreq għax kien għeb taħt l-ilma, u darba oħra, meta kellu ħdax-il-sena, waqa' ġo bir bla ħorża waqt li kien qed jilgħab ma' xi tfal oħra.

Ommu Katerina għalkemm fqira u romlot kmieni għamlet kull sagrifiċċju biex tgħallmu l-iskola.

Kienet tibagħtu f'kulleġġ tal-Ġiżwiti.

Wara li spiċċa l-iskola, Ġwanni ried jitgħallem sengħa.

Ipprova jitgħallem ta' mastrudaxxa, ta' ħajjat, ta' skultur u ta' pittur.

Imma ftit li xejn irnexxa f'dawn is- snajja.

Fl-aħħar sar infermier biex jieħu ħsieb u jgħin lill-morda foqra.

Kulħadd kien irid lilu biex idewwihom, daqskemm kellu qalbu tajba.

Sadanittant l-istudju ma ħallieh qatt.

Qabel ma kien jibda x-xogħol ta' kuljum kien jisma' l-quddiesa b'ħerqa kbira.

Bil-mod il-mod ħass ruħu miġbud lejn il-ħajja reliġjuża u ta' 20 sena daħal Karmelitan.

Kien novizz u student ta' eżempju għal kulħadd.

Għall-ubbidjenza kien lest li jagħmel kollox, u kellu ġibda kbira lejn it-tgħakkis tal-ġisem.

San Ġwann qaddes l-ewwel quddiesa fl-1563, u dakinhar kellu żewġ grazzji kbar; waħda li minn idejh iqarben lil ommu, u l-oħra l-grazzja li kien ilu jitlob żmien twil li f'ħajtu kollha qatt ma jaqa' fid-dnub mejjet.

Imma San Ġwann qatt ma kien jgħid biżżejjed fejn tidħol l-imħabba ta' Alla u t- tgħakkis tiegħu nnifsu.

Għalhekk li kien trawwem fih il-ħsieb li jindifen għad-dinja billi jingħalaq maċ-Ċertosini sakemm Santa Tereża wrietu t-triq li Alla kien sejjaħlu għaliha.

Taħt it-tmexxija ta' Santa Tereża u wara li qala' l-permessi meħtieġa, flimkien ma' Patri Tonin ta' Ġesù u Fra Ġużepp ta' Kristu, San Ġwann waqqaf l-ewwel dar tal-Karmelitani Riformati f'Duruelo, raħal l-aktar fqir u minsi li bħalu ħadd ma seta' jsib.

Il-kunvent kien dar mill-iżjed fqira, biex ikun għalihom ta' għajnuna biex waqt li jgħakksu 'l ġisimhom ħsiebhom jgħammar biss f'Alla.

B'hekk waqt li jagħtu 'l Alla t-tifħir li jistħoqqlu, ipattu għall-ħtijiet tad-dinja.

Ħsiebhom kien li jgħixu għal Alla biss.

B'tifkira ta' din il-ħajja ġdida Patri Ġwann ta' San Mattija biddel ismu u sar Patri Ġwann tas-Salib, biex ifisser li s-salib kellu jkun il-mera ta' ħajtu.

It-tajjeb kulħadd iridu miegħu, u hekk ġralu Patri Ġwann tas-Salib.

Il-kunventi kollha tal-Karmelitani Riformati kienu jriduh magħhom, imma fl-aħħar rebaħ il-monasteru tas-Sorijiet ta' Avila.

F'dan il-monasteru kien hemm aktar minn 190 soru.

Il-ħajja tagħhom ftit li xejn kienet taqbel mal-ħajja reliġjuża.

Għadda ħames snin hemmhekk u l-monasteru ta' Avila nbidel bħal lejl minn nhar.

It-talb, il-ġabra, is-skiet u t-tgħakkis bdew jiġu mħarsin, kif jixraq.

San Ġwann għaraf inissel f'dawk il-Karmelitani x-xewqa li jgħixu biss għal Alla.

Wara ħafna taħbit u talb kollox kien jidher miexi sewwa f'dak il-monasteru, meta f'daqqa waħda San Ġwann u Patri Ġermano ġew maqbudin u mixħuta l-ħabs li f'dak iż-żmien kien ikollhom fil-kunventi.

San Ġwann ġie meħud fil-ħabs tal-kunvent ta' Toledo għax qalu li kien qed iġib il-ġlied u l-firda fost il-patrijiet.

Santa Tereża malli saret taf, kitbet ittra qawwija lir-Re Filippu II ta' Spanja, biex isir il-ħaqq kif imiss, imma għalxejn.

San Ġwann dam disa' xhur fil-ħabs ta' Toledo, magħluq f'kamra ċkejkna bla dawl, jiekol ħobż u ilma.

Lanqas kienu jħalluh iqaddes u kienu jħalluh joħroġ darba kultant biex jagħti bil-ħabel fuq spallejh fir-refetorju quddiem il-patrijiet l-oħra.

Fl-aħħar xhur li għamel magħluq f'dan il-ħabs, kien jieħu ħsiebu Fra li kellu qalbu tajba ħafna.

Kien iġib musbieħ lil San Ġwann, pinna u xi ftit karti biex jikteb u kultant kien iħallih jippassiġġa xi ftit fil-kuritur.

B'hekk San Ġwann kiteb, f'dan iż-żmien, l-aħjar poeżiji tiegħu li jfissru l-għaqda tar-ruħ ma' Alla, fosthom il-poeżija: "L-Għanja tar-Ruħ."

F'dawn id-disa' xhur San Ġwann tas-Salib bata' u sofra mhux biss minn nuqqas ta' ikel imma I-aktar għax kien miżmum mit-tqarbin li kien tant iħobb.

Għadda minn tiġrib bla qjies, imma kien dejjem ferħan għax kull ruħ magħquda ma' Alla tgħix fil-paċi.

Kien jaf x'iġifieri meta kiteb il-poeżija: "Lejl fid-Dlam" fejn fisser it-tiġrib minn kull naħa li trid tgħaddi minnu r-ruħ għatxana għal Alla.

Ftit jiem qabel il-festa ta' Santa Marija, San Ġwann kellu dehra mill-Madonna li nebbħitu kif kellu jaħrab minn dak il-ħabs, u żguratu li fil-festa tagħha kellu jkun ħieles.

Darba sema' leħen jgħidlu: "Ġwanni x'titlob minni!"

Malli żgura ruħu li kien il-Kurċifiss li qiegħed ikellmu, Ġwanni wieġeb: "Sinjur, jien nixtieq li nbati u li nkun immaqdar għall-imħabba tiegħek."

U Ġesù laqa' t-talba tiegħu, għax ftit wara sar il-Kapitlu fejn tela' Provinċjal Patri Nikola Doria li kellu fehmiet strambi mhux ftit.

San Ġwann tas-Salib kien bniedem sinċier u meta ra li s-sorijiet Karmelitani, li wara l-mewt ta' Santa Tereża kienu mmexxija minn Madre Anna ta' Ġesù ma kinux qed jiġu meqjusa kif imiss mill-Provinċjal talab li kollox jimxi kif suppost bil-ħaqq.

Għax qal is-sewwa ġie mneħħi minn kull uffiċċju li kellu, u mibgħut lejn il-Messiku.

San Ġwann ried kieku jobdi, imma marda serja li qabditu żammitu fi Spanja.

Darb'oħra wara li ra li żewġ reliġjużi ma kinux qed jaqdu dmirhom kif imiss u kienu ta' ħsara għall-oħrajn, talab li ċerti ħwejjeġ ma jibqgħux sejrin kif kienu.

Imma għall-kuraġġ u reqqa tiegħu, Patri Ġwann ħallasha qares, għax qalgħu ħafna ħwejjeġ kontrih sakemm kellha ssir inkjesta fuq l-imġiba tiegħu.

Sabuh bla ħtija, imma ħadd ma tah raġun.

Issa, Patri Ġwann kulma jmur kien qiegħed jikber.

Għamel ġid kemm felaħ iżda sab ruħu minsi qabel il-waqt.

Ġietu I-ordni biex imur l-Indja.

Mill-ġdid ried jobdi, imma r-rieda ta' Alla kienet xort'oħra.

Sadattant baqa' jikteb poeżiji biex ikantawhom is-sorijiet u fl-istess ħin jitgħallmu.

Huma kienu jieħdu pjaċir ikantawhom imma sabuhom tqal wisq biex jifhmuhom, għalhekk talbu lil San Ġwann biex ifissirhomlhom.

B'hekk kiteb: "It-Telgħa għall-Karmelu" u "Il-Fjamma tal-Imħabba Ħajja."

Meta San Ġwann ma kienx jista' jaħdem aktar tawh jagħżel kunvent fejn ried imur, iżda huwa kiteb u qal: "Min irid igawdi għandu bżonn ibati, biex tkun ferħan hemm bżonn ngħaddi mit-tiġrib, biex ikollok kollox trid tagħti kollox, ir-ruħ li trid lil Alla għandha tfittex mhux dak li jogħġobha imma dak li l-aktar iġagħalha ġġarrab."

Għal daqshekk San Ġwann għażel il-kunvent ta' Ubeda, fejn kien hemm superjur wieħed minn dawk ir-reliġjużi li għax ikkorreġieh kien tant ikkalunjah u għamillu ħsara.

San Ġwann kien nesa kollox u ħafirlu, imma dak is-superjur baqa' jżomm.

U fl-aħħar jiem ta' ħajtu Patri Ġwann ġarrab ferm minn dan il-bniedem, li kien jieħdu bil- herra u jimxi miegħu bħallikieku kien xi wieħed bla ġieħ.

San Ġwann tas-Salib ma kien jilmenta qatt.

Dejjem ferħan li jġarrab kollox għal Alla.

Il-mard baqa' dieħel 'il ġewwa.

Patri Ġwann talab maħfra lil kulħadd u f'nofs il-lejl tal-14 ta' Diċembru, 1591 ittajjar lejn Alla.

Il-Knisja permezz tal-Papa Beneditt XIII għarfitu bħala qaddis; u l-Papa Piju XI għamlu Duttur tal-Knisja.

San Ġwann tas-Salib huwa msejjaħ 'Id-Duttur Mistiku' għax hu l- aktar għaref tal-Knisja li jfisser kif il-grazzja tgħaqqad ir-ruħ ma' Alla f'għaqda sħiħa u misterjuża.

Il-festa ta' dan il-qaddis kbir issir nhar l-14 ta' Diċembru, il-jum li fih twieled għas-sema.

Ħsieb

Dawn li ġejjin huma ħsibijiet ta' San Ġwann tas-Salib:

Iċħad ix-xewqat tiegħek, u ssib dak li tixtieq qalbek; għax int fejn taf jekk ix-xewqat u l-ġibdiet tiegħek humiex skont ma jridhom Alla?

Għemil tajjeb, magħmul għal kollox u fis-safa għal Alla, f'sider kollu safa, iħejji saltna sħiħa għall-imgħallem tiegħu.

Ir-ruħ imkebbsa bl-imħabba hija ħelwa, ġwejda, umli u kollha sabar.

Min jitlef okkażjoni tajba huwa bħal wieħed li jħalli għasfur jaħrablu minn idu, imbagħad ma jkunx jista' jerġa' jaqbdu.

Jiena ma għaraftekx, Mulejja, għax bqajt nixtieq nagħraf il-ħwejjeġ u nitgħaxxaq bihom.

Ħsieb wieħed biss tal-bniedem jiswa ħafna aktar mid-dinja kollha; mela jistħoqq biss lil Alla waħdu.

L-ispirtu tiegħi nixef ġewwa fija, għax jinsa jieħu l-ikel min għandek, Mulej.

Imbierek huwa dak li jqiegħed fil-ġenb il-gosti u l-ġibdiet tiegħu, u jħares lejn il-ħwejjeġ kollha fid-dawl tar-raġuni qabel ma jagħmilhom.

Int, Mulej, iddur bil-ferħ u l-imħabba lejn min joffendik ħalli terfgħu mill-ġdid, u jiena ma ndurx lejn min jirrabjani ħalli ngħollih u nagħtih ġieħ.

Mulej Alla tiegħi, Int ma tkunx barrani għal min ma jagħmilx lilu nnifsu barrani għalik; kif jistgħu jgħidu li Int ma tagħmilx preżenti lilek innifsek?

Jekk trid tasal biex tikseb ġabra qaddisa, int tiksibha, mhux billi tilqa', iżda billi tiċċaħħad.

Jekk kull fejn immur, immur miegħek, Alla tiegħi, kullimkien kollox imurli tajjeb, ukoll kif nixtieq li jmur tajjeb miegħek.

La taħsibx li se togħġob lil Alla billi tagħmel ħafna għemil tajjeb daqskemm billi tagħmlu b'rieda tajba, u bla ebda rabta ma' xi ħadd u mingħajr ma tħares lejn wiċċ ħadd.

Fil-għabex tal-ħajja għad jeżaminawk fl-imħabba.

Tgħallem ħobb kif Alla jrid ikun maħbub u ħalli fil-ġenb it-temperament tiegħek.

Il-bniedem la jaf kif jifraħ sewwa u lanqas kif jitnikket sewwa, għax ma jagħrafx id-distanza li hemm bejn it-tajjeb u l-ħażin.

F'kull xorta ta' tiġrib, ersaq malajr lejn Alla bil-fiduċja, u tkun imsaħħaħ u mdawwal u mgħallem sewwa.

Talba

O Alla, int tajtna lis-saċerdot San Ġwann tas-Salib b'eżempju mill-isbaħ taċ-ċaħda sħiħa tagħna nfusna u ta' mħabba kbira għas-salib: agħmel li ngħixu dejjem bħalu, biex naslu li narawk wiċċ imb 'wiċċ fis-sebħ tiegħek ta' dejjem.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mis-sit tal-Parroċċa ta' Fleur-de-Lys.

__ATA.cmd.push(function() { __ATA.initDynamicSlot({ id: 'atatags-26942-5ed64edd9cd5b', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


15 ta' Dicembru: Santa Pawla Marija Di Rosa

Verżjoni Vidjo:

Santa Pawla Marija Di Rosa

"Ma nistax immur norqod b'kuxjenza kwieta jekk matul il-ġurnata nkun tlift ċans, żgħir kemm hu żgħir, li nipprevjeni l-imġiba ħażina jew li ngħin biex noħroġ xi ħaġa tajba." –

Santa Pawla Marija Di Rosa

SANTA PAWLA MARIJA DI ROSA

Fundatriċi

1813 – 1855

Tagħrif:

Kien jisimha Pawla Francesca Marija, u kienet ġejja minn familja tat-tajjeb minn Brescia.

Ommha mietet meta hi kellha 11-il sena, u kienet edukata fl-iskola tas-sorijiet tal-Viżitazzjoni.

Meta ħalliet l-iskola ta' 17-il sena, hi bdiet tieħu ħsieb ix-xogħol ta' missierha, u billi kienet inklinata għall-ħajja reliġjuża, hi rruftat il-proposta ta' missierha biex tieħu l-istat taż-żwieġ.

Bdiet tiddedika ruħha għal xogħol soċjali u ta' appostolat fost ix-xebbiet li kienu jaħdmu fil-fabbrika tat-tessuti ta' missierha.

Kienet taħdem fi sptar fi Brescia, iddur bil-vittmi tal-kolera fl-1836, saret direttriċi ta' dar għall-bniet abbandunati s-sena ta' wara; waqqfet dar oħra hi nfisha għall-bniet u anki fetħet skola għall-bniet torox u muti.

Bdiet tifforma lil dawk li kienu jaħdmu magħha, f'komunità reliġjuża biex jieħdu ħsieb il-morda fl-isptarijiet.

Fl-1840, ta' 27 sena, id-direttur spiritwali tagħha Mons. Faustino Pinzoni ħatarha superjura tal-grupp tan-nisa, u ħadet l-isem ta' Maria Crocifissa.

Hekk twaqqfet is-soċjetà tal-Qaddejja tal-Karità ta' Brescia.

L-istitut irċieva l-approvazzjoni tal-isqof ta' Brescia fl-1843, u tul il-gwerer li xxukkjaw l-Ewropa fl-1848 kienu jduru bil-feruti fil-battalji fl-Italja ta' Fuq u fl-isptarijiet ta' Brescia.

Fl-1850 kisbet l-approvazzjoni għall-kongregazzjoni tagħha mill-Papa.

Wara li ħliet saħħitha fis-servizz tal-proxxmu, hi mietet fi Brescia fil-15 ta' Diċembru, 1855 u kellha 42 sena.

Kienet iddikjarata qaddisa minn San Piju XII fl-1954.

Ħsieb

Il-ħajja ta' Santa Pawla Marija Di Rosa kienet waħda ta' disponibbiltà għal kull persuna fil-bżonn.

Kienet tmur tgħin lil xi ħadd f'kull siegħa tal-ġurnata, kemm jekk kienet kura ta' xi ħadd marid jew assistenza ta' xi ħadd qed imut, kemm biex iġġib il-paċi fid-djar li kien ikollhom kwestjonijiet, jew biex tikkonforta lil xi ħadd f'diffikultà kbira.

Kienet x'kienet il-ħtieġa, hija kienet iġġib l-imħabba u l-fejqan ta' Alla lil kulħadd u kullimkien.

Hija pprattikat b'devozzjoni u paċenzja kbira, il-virtù tal-karità fix-xogħol tagħha ta' kuljum u l-imħabba tagħha lejn Kristu Kurċifiss urietha mill-mod kif ħabbet lill-membri tal-Ġisem Mistiku Tiegħu.

Kienet qaddisa li tassew għexet l-Opri tal-Ħniena li kull Nisrani hu msejjaħ biex jgħix.

Imma liema huma eżatt?

Hemm l-Opri tal-Ħniena li jmissu l-ġisem:

Itma' lil min hu bil-ġuħ.

Isqi lil min hu bil-għatx.

Libbes lil min hu għarwien.

Ilqa' lil min hu bla dar (frustier).

Żur il-morda.

Żur il-ħabsin.

7. idfen il-mejtin.

u dawk li jmissu r-ruħ:

Agħti parir tajjeb lill-ħosbien.

Għallem lil min ma jafx.

Widdeb lill-midinbin.

Farraġ lill-imnikktin.

Aħfer il-ħtijiet.

Ħu sabar b'min idejqek.

Itlob 'l Alla għall-ħajjin u għall-mejtin.

Il-Papa Franġisku qal dan dwar l-Opri tal-Ħniena fil-5 ta' Ġunju, 2017 f'Quddiesa f'Dar Santa Marta:

"Opra tal-ħniena mhix li tagħmel xi ħaġa biex isserraħ il-kuxjenza: nagħmel opra tajba u b'hekk inħossni kalm, qiesni neħħejt xi piż minn fuq spallejja.....

Le!

L-opra tal-ħniena tfisser li jien inbati t-tbatija ta' ħaddieħor.

Il-qsim u l-kumpassjoni jmorru flimkien.

Il-bniedem ħanin hu dak li jaf jaqsam u jitħassar il-problemi tal-ieħor.

Minn hawn joħorġu l-mistoqsijiet:

Jiena naf naqsam?

Jien ġeneruż/ġeneruża?

Meta nara lil ħaddieħor qed isofri, jinsab f'diffikultà, insofri jiena wkoll?

Naf inqiegħed lili nnifsi minflok l-ieħor?

Min jagħmel opri tal-ħniena jaf isib min jiddieħak bih.

Ma jimpurtax.

L-opra tal-ħniena trid tiskomoda: eżempju, jien għandi ħabib, ħabiba, morda, nixtieq immur narahom imma m'għandix aptit... nippreferi noqgħod nara t-televixin, nistrieħ... noqgħod bi kwieti.

L-opra tal-ħniena hi minnha nfisha skomda.

Iżda l-Mulej skomda ruħu għalina bis-salib.

Skomda ruħu biex jagħtina l-ħniena.

Min għandu ħila jagħmel opra tal-ħniena jaf li ħaddiehor kien ħanin miegħu qabel.

Dan kien il-Mulej li wera ħnientu magħna.

U jekk aħna nagħmlu dawn l-opri nafu li l-Mulej għamilhom magħna qabel.

Naħsbu ftit fi dnubietna, fl-iżbalji tagħna, u kif il-Mulej ħafrilna: ħafrilna kollox, kellu dil-ħniena magħna, u aħna għandna nagħmlu l-istess ma' ħutna.

L-opri tal-ħniena huma dawk li jneħħu l-egoiżmu minna u jagħmluna xbieha ta' Ġesù għax inkunu qed nimitawh aktar mill-qrib."

Talba

Mulej, isma' t-talb ta' dawk li jfakkru l-ħajja devota tal-Verġni Santa Pawla Marija Di Rosa.

Igwidana tul it-triq u għinna nikbru fl-imħabba u l-qadi lejn ħutna l-bnedmin hekk li naslu nixbħu lil Kristu li fil-ħniena tiegħu lejna, qal li Hu ma ġiex (fid-dinja) biex ikun moqdi imma biex jaqdi u jagħti ħajtu b'fidwa għall-kotra.

Nitolbuk dan bl-istess Kristu Sidna.

Ammen.

English Version:

Alternative Reading:

Wikipedia:

Film bit-Taljan ta' Santa Pawla Marija Di Rosa:

Nota: It-Tagħrif dwar din il-qaddisa tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64edda48a0', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });